Militan Sulu rancang serang Sabah Februari 2022, lapor SCMP

Satu mesyuarat sulit bagi membincangkan rancangan menghantar militan bersenjata menyerang Sabah, dipercayai telah diadakan oleh seorang pegawai kanan kerajaan tempatan di selatan Filipina, sumber kanan keselamatan wilayah itu memberitahu This Week In Asia.

Mesyuarat yang diadakan pada 1 Disember itu dikendalikan oleh seorang pegawai tempatan wilayah Sulu, yang mengumpulkan 19 datuk bandar Kepulauan Sulu bagi membincangkan rancangan menubuhkan “Tentera Diraja Sulu” dengan sasaran merekrut sehingga 600 anggota untuk menyerang Sabah, lapor South China Morning Post (SCMP) yang memetik sumber.

“Potensi rancangan untuk menyerang Sabah menjadi kenyataan bergantung kepada berapa banyak sokongan politik dan dana yang boleh diperoleh daripada pelbagai pihak.

“Banyak pihak berkepentingan di Filipina dan luar negara sanggup mengeksploitasi isu ini untuk kepentingan politik dan strategik masing-masing,” kata sumber itu seperti dilapor SCMP.

Sumber itu berkata Februari 2022 dilihat sebagai waktu terbaik untuk melakukan serangan sebagai ‘memperingati’ pencerobohan ke atas Sabah lapan tahun lalu oleh pejuang Sulu.

“Kegagalan waris Kesultanan Sulu mendapatkan persetujuan kerajaan Malaysia untuk menyelesaikan hak milik ke atas Sabah mendorong pelaksanaan rancangan ini,” kata sumber itu.

Pada Februari 2013 Sabah dikejutkan dengan pencerobohan oleh lebih 200 pengikut Jamalul Kiram III yang mengaku Sultan Sulu, namun akhirnya gagal.

Pencerobohan itu diketuai oleh abang Jamalul Kiram, Agbimuddin Kiram, yang datang untuk menuntut hak nenek moyang mereka ke atas Sabah.

Malaysia bertindak balas dengan menghantar tentera dan melancarkan serangan udara sebelum pertempuran berakhir. Konflik yang berlarutan lebih sebulan itu mengakibatkan kematian 68 pengikut Jamalul Kiram, sembilan anggota tentera Malaysia dan enam orang awam.

Menurut SCMP, daripada 19 datuk bandar yang menghadiri mesyuarat rahsia itu, 11 bersetuju dengan rancangan berkenaan manakala selebihnya berada ‘di atas pagar’ – tidak bersetuju mahupun menolaknya.

“Setiap Datuk Bandar dijangka menyediakan 50 individu yang mahir dan berani dalam pertempuran. Kos peluru dan logistik lain perlu ditanggung oleh pegawai tinggi yang turut berjanji menyumbang 500,000 peso (AS$10,000) untuk membina 100 bot laju yang akan digunakan untuk menyerang Sabah,” kata sumber itu.

Sumber itu berkata, mengikut perancangan, pegawai tempatan itu dipercayai telah membekalkan 500 senjata api kepada wakil tempatan di Sulu yang kemudiannya akan mengagih-agihkannya.

Sumber itu berkata 150 hingga 200 pengintip dari Sulu dijangka dihantar ke Lahad Datu dan Semporna – dua bandar pantai utama Sabah di mana pasukan penceroboh mungkin mendarat. Dalam pencerobohan 2013, mereka mendarat di Lahad Datu.

“Semua militan Sulu yang memasuki perairan Lahad Datu dan Semporna akan membawa bersama senjata api (mengikut plot), dan akan ditanam di kawasan tertentu sebelum digunakan untuk menyerang kawasan sasaran,” lapor SCMP memetik sumber itu.

Pengerusi Institut Penyelidikan Keamanan, Keganasan dan Pengganas Filipina, Rommel Banlaoi berkata Pasukan Keselamatan Diraja Kesultanan Sulu dan Borneo Utara mempunyai kira-kira 20 hingga 30 anggota tetap perkhidmatan bersenjata.

Bagaimanapun, ia mampu menggerakkan sehingga 500 militan bersenjata Tausug sebagai pengganda kuasa”, kata Banloai, merujuk kepada kumpulan etnik dominan Sulu, yang sentiasa berhasrat untuk menyerang Sabah.

“Hasrat itu tidak akan hilang kerana semua orang di Sulu telah menyebarkan naratif kepada generasi muda bahawa Sabah adalah milik Kesultanan Sulu,” kata Banlaoi.

Profesor Pengajian Asia Tenggara di Kolej Perang Nasional berpangkalan di Washington, Zachary Abuza meletakkan kekuatan Pasukan Keselamatan Diraja Sulu sehingga 235 orang ketika pencerobohan 2013.

Bagaimanapun, beliau berkata mereka adalah lelaki yang kurang terlatih, bersenjata ringan, dan taksub di bawah pengaruh individu yang mengaku sultan.

“Jamalul Kiram meninggal dunia pada 2013. Anak perempuannya terus membuat tuntutan ke atas Sabah, walaupun tidak jelas sama ada dia mempunyai penyokong bersenjata atau sumber untuk meningkatkan kekuatan,” kata Abuza.

Presiden Filipina Rodrigo Duterte pula terus menuntut Sabah sebagai wilayah berdaulat Filipina.

Pada 2016, Duterte yang berikrar untuk meneruskan tuntutan negara itu ke atas Sabah, berkata beliau mengiktiraf tuntutan Kesultanan Sulu, yang pernah memerintah beberapa bahagian di selatan Filipina dan Sabah, sebelum kerajaan British memindahkan Sabah kepada Persekutuan Malaysia pada 1963.

Pada 2019, Setiausaha Luar Filipina Teodoro Locsin Jnr mengesahkan semula tuntutan Filipina ke atas Sabah semasa taklimat belanjawan Kongres negara itu.

Kita tidak akan mempunyai kedutaan di Sabah. Malah memikirkannya adalah satu tindakan pengkhianatan,” kata Locsin Jnr kepada jawatankuasa peruntukan Dewan.

Tausug yang mempunyai tuntutan lama ke atas Sabah, yang mereka dakwa telah dirampas oleh British daripada kerajaan mereka. Sabah telah diserahkan kepada British oleh bekas kuasa kolonial, Sepanyol, dalam protokol Madrid pada tahun 1885.

Malaysia sentiasa menolak dakwaan Filipina atas alasan bahawa penduduk Sabah telah menggunakan hak mereka untuk menentukan nasib sendiri apabila mereka mengundi untuk menyertai Persekutuan Malaysia pada 1963. – SCMP

Sementara itu, kerajaan memandang serius laporan berita berkenaan, kata Timbalan Menteri Pertahanan, Datuk Seri Ikmal Hisham Abdul Aziz di Dewan Rakyat hari ini.

“Apa pun benda ini tidak lagi dapat disahihkan berita tersebut… jadi saya tidak dapat memberi ulasan apapa-apa,” katanya.


Selangor catat peningkatan kes baharu

Kes baharu Covid-19 dalam tempoh 24 jam sehingga 12 tengah hari tadi di Selangor meningkat lagi kepada 2,836 menjadikan jumlah kumulatif di negeri itu sebanyak 248,751 kes.

Semalam negeri itu merekodkan 2,299 jangkitan baharu membabitkan dua kluster komuniti dan dua kluster tempat kerja.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 6,276 jangkitan baharu dikesan di seluruh negara menjadikan kumulatif kepada 751,979 kes sejak awal pandemik bermula Mac tahun lalu.


PM umum bubar Parlimen 3 petang ini

Perdana Menteri Datuk Seri Ismail Sabri akan menyampaikan perutusan khas mengenai pembubaran Parlimen ke seluruh negara, petang ini, menerusi siaran langsung di semua stesen televisyen.

Ismail Sabri melalui media sosial rasmi beliau memaklumkan pengumuman itu akan diadakan di Kompleks Seri Perdana, Putrajaya, jam 3 petang ini.

Terdahulu, Pengerusi Barisan Nasional (BN), Datuk Seri Dr Ahmad Zahid Hamidi, dilapor memberi petunjuk akan ada pengumuman penting dibuat kerajaan hari ini, berkemungkinan berkaitan pembubaran Parlimen.

Bercakap pada sidang media, Zahid mengesahkan Ismail Sabri yang juga Naib Presidennya sudah pun mempersembahkan cadangan pembubaran Parlimen kepada Yang di-Pertuan Agong.

Bagaimanapun, Yang Dipertua Dewan Rakyat, Tan Sri Azhar Azizan Harun, memaklumkan pihaknya belum menerima apa-apa makluman berkaitan pembubaran Parlimen.

Sehubungan itu katanya, sesi Dewan Rakyat bagi Mesyuarat Ketiga, Penggal Kelima Parlimen ke-14 akan diteruskan seperti dijadualkan esok, yang antara lain akan membahaskan Bajet 2023.

Persidangan Dewan Rakyat esok, adalah hari pertama bagi sesi pembahasan Bajet 2023 yang dibentangkan Menteri Kewangan, Tengku Datuk Seri Zafrul Tengku Abdul Aziz, Jumaat lalu.

Semalam, Ismail Sabri dilapor menghadap Yang di-Pertuan Agong di Istana Negara, dipercayai untuk mendapat perkenan baginda berhubung pembubaran Parlimen, sebelum baginda mengadakan lawatan khas di London mulai hari ini hingga 16 Oktober depan.

Terdahulu, pakar undang-undang Perlembagaan Prof Emeritus Datuk Dr Shad Saleem Faruqi berkata kehadiran fizikal Yang di-Pertuan Agong di negara ini tidak diperlukan untuk PM mengumumkan pembubaran Parlimen.

“Sekiranya Agong memperkenankan pembubaran Parlimen dengan tarikh yang ditetapkan dan jika ianya telah pun diwartakan, pembubaran itu boleh dilakukan walaupun Yang di-Pertuan Agong tiada di negara ini,” katanya

Dr Shad Saleem berkata tiga elemen – perkenan rasmi Agong, tarikh tetap dan pewartaan pembubaran – mesti dipenuhi.


Setiap hari beri gambaran negatif kepada negara, pelabur pun lari: Noh

Langkah pemimpin kerajaan campuran yang memberi gambaran negatif terhadap negara dengan pelbagai isu menyebabkan pelabur lari, kata Tan Sri Noh Omar.

Bekas Ahli Parlimen Tanjung Karang itu mendakwa pelabur luar takut untuk datang apabila pemimpin tertinggi kerajaan setiap hari memberi gambaran buruk sehingga menjejaskan imej negara, malah laporan media minggu lalu menunjukkan setiap minggu pelabur asing menjadi penjual bersih saham.

“Perdana Menteri dia tak cakap soal rakyat, dia cakap soal apa? Soal sakau, rasuah. Dia cakap ini pasal hutang, 1.5 trilion. Pasal defisit negara.

“Tuan-tuan, macam manalah pelabur-pelabur nak datang? Pelabur-pelabur yang ada pun lari lari, betul?

“Bila tengok memberikan gambaran yang negatif di dalam negara kita. Kalau kitalah nak nak buat pelaburan, nak buat pelaburan dengan seseorang, tahu bahawa orang ni dah tak cukup modal dan nak bankrap, hutang banyak, beranikah kita nak melabur? Tak berani,” katanya dalam satu ceramah di Gombak, Selangor malam tadi.

Noh yang juga bekas menteri berkata sepatutnya kerajaan campuran bercakap soal rakyat dan membuat dasar yang dapat meningkatkan ekonomi negara, bukannya hanya tahu mencari salah orang lain.

“Sepatutnya Perdana Menteri kerajaan ini kena membuat dasar yang jelas bagaimana nak menolong rakyat,” ujarnya lagi.

Untuk rekod, media melaporkan pelabur asing mencatatkan jualan bersih di Bursa Malaysia untuk minggu ke-12 berturut-turut, dengan aliran keluar bersih asing minggu lalu mencecah RM254.1 juta.

MIDF Research dalam Laporan Aliran Dana untuk minggu berakhir 7 Julai 2023 berkata, Isnin minggu lalu bagaimanapun menyaksikan aliran masuk asing bersih berjumlah RM83 juta, dengan pelabur asing menunjukkan minat dalam saham seperti Public Bank (RM28.4 juta), Maybank (RM16.0 juta) dan Gamuda (RM15.2 juta).

“Pelabur asing menjadi penjual selama 21 daripada 27 minggu tahun ini, dengan jumlah aliran keluar asing bersih sebanyak RM4.45 bilion,” katanya.

Dua sektor mencatatkan aliran masuk asing bersih minggu lalu, iaitu perladangan (RM23.5 juta) dan pembinaan (RM22.4 juta), manakala tiga sektor teratas yang mencatat aliran keluar asing bersih ialah perkhidmatan kewangan (-RM75.9 juta), produk pengguna dan perkhidmatan (-RM51.2 juta) serta produk dan perkhidmatan industri (-RM50.3 juta).


Solat Tarawih di Kelantan ikut SOP

Majlis Agama Islam dan Adat Istiadat Melayu Kelantan (MAIK) membenarkan solat Tarawih di masjid dan surau di seluruh Kelantan sepanjang Ramadan, mengikut prosedur operasi standard (SOP).

Yang Dipertua MAIK, Tengku Tan Sri Mohamad Rizam Tengku Abdul Aziz dalam kenyataan malam tadi, berkata solat Tarawih dibenarkan mengikut kapasiti sebenar masjid, surau dan musolla dengan penjarakan fizikal satu meter.

Katanya, solat itu boleh dilaksanakan sama ada lapan atau 20 rakaat dengan bacaan surah atau ayat pendek dalam tempoh tidak lebih satu jam tidak termasuk solat Isyak.

Beliau yang juga Tengku Temenggong Kelantan berkata, tazkirah tidak dibenarkan sepanjang pelaksanaan solat Tarawih, manakala tazkirah subuh, asar dan lain-lain adalah dibenarkan dengan penjarakan fizikal satu meter.

Katanya, aktiviti tadarus al-Quran dibenarkan mengikut kapasiti masjid dengan penjarakan fizikal satu meter dalam tempoh tidak melebihi sejam dan qiamullail juga dibenarkan sepanjang Ramadan selama satu jam sebelum waktu imsak.

“Jamuan berbuka puasa dan bersahur tidak dibenarkan, namun masjid, surau dan musolla digalakkan untuk menyediakan menu berbuka dan bersahur secara bungkus dan diagihkan kepada jemaah,” katanya.


513 kes baharu, satu kematian dicatat pada hari terakhir 2022

Menutup tahun 2022, sebanyak 513 jangkitan baharu dicatatkan dalam tempoh 24 jam semalam (Sabtu, 31 Disember 2022), turut sedikit berbanding 583 kes yang direkodkan pada Jumaat, menurut data KKMNOW yang dikemas kini tengah malam tadi.

Daripada jumlah itu seramai 27 kanak-kanak lagi dijangkiti, manakala 13 individu lain melibatkan kluster Covid-19.

Jumlah terbaharu itu menjadikan kumulatif positif sejak 25 Januari 2020 sebanyak 5,026,677 dengan 4,977,822 pesakit telah sembuh, termasuk 833 yang pulih semalam.

Data GitHub KKM menunjukkan dalam tempoh itu sebanyak 360 kes melibatkan individu yang telah menerima vaksin dos penggalak; diikuti 100 kes individu lengkap divaksinasi; tiada kes melibatkan individu belum lengkap divaksinasi; dan 53 kes (individu tidak divaksinasi).

KKM juga memaklumkan sehingga semalam 12,002 kes masih aktif, turun lagi berbanding 12,322 yang dilaporkan pada Jumaat, manakala 11,349 pesakit masih menjalani kuarantin di rumah (11,653 pada Jumaat). Tiada pesakit yang ditempatkan di PKRC.

Menurut KKM, seramai 620 pesakit menerima rawatan di hospital, turun berbanding 637 yang direkodkan pada Jumaat.

Seramai 33 pesakit dimasukkan ke unit rawatan rapi (32 pada Jumaat), dengan 15 daripadanya memerlukan alat bantuan pernafasan (16 pada Jumaat).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seorang pesakit di Perak meninggal dunia akibat komplikasi Covid-19 semalam.

Jumlah itu menjadikan kumulatif kematian sejak 17 Mac 2020 meningkat kepada 36,852 mangsa, termasuk 7,852 kes meninggal dunia di luar fasiliti kesihatan atau ‘brought in death’ (BID).


Kes baharu Covid minggu lalu turun

Bilangan kes baharu Covid-19 yang direkodkan bagi Minggu Epidemiologi ke-38 (ME 38/2022) iaitu dari 18 hingga 24 Sept menurun kepada 12,963 daripada 13,627 kes dicatatkan pada ME 37/2022 dari 11 hingga 17 Sept.

Ketua Pengarah Kesihatan Tan Sri Dr Noor Hisham Abdullah berkata penurunan dicatatkan adalah sebanyak 4.9 peratus.

“Purata kes aktif setiap hari bagi ME 38/2022 ialah 25,325 iaitu terdapat penurunan empat peratus berbanding minggu sebelumnya,” kata beliau dalam kenyataan hari ini.

Menurut Dr Noor Hisham, bilangan kes tempatan pada ME 38/2022 menurun 4.8 peratus kepada 12,934 kes daripada 13,585 kes pada ME 37/2022.

Kes import Covid-19 pada ME 38/2022 pula mencatatkan penurunan 31 peratus kepada 29 kes berbanding 42 kes pada ME 37/2022, katanya.

Beliau berkata bilangan kes sembuh pada ME 38/2022 menurun 5.8 peratus kepada 13,677 kes daripada 14,513 kes pada ME 37/2022 manakala kes kematian pada ME 38/2022 meningkat sebanyak 29 peratus (31 kes kepada 40 kes).

Menurut beliau, jumlah kemasukan pesakit Covid-19 ke hospital awam bagi setiap 100,000 populasi bagi semua kategori menurun pada ME 38/2022 berbanding ME 37/2022.

“Pesakit kategori satu dan dua menurun 7.1 peratus manakala pesakit kategori tiga, empat dan lima menurun 11.5 peratus,” katanya.

Dr Noor Hisham bagaimanapun berkata kes-kes positif Covid-19 yang dipantau Pusat Penilaian Covid-19 (CAC) di seluruh negara menunjukkan peningkatan dari segi bilangan kes baharu yang menjalani pemantauan di rumah iaitu 102 peratus.

Beliau berkata berdasarkan perbandingan data CAC fizikal yang dilaporkan pada ME 37/2022 dan ME 38/2022, bilangan kedatangan pesakit ke CAC menurun 0.5 peratus manakala kes Covid-19 yang dirujuk CAC ke hospital tidak berubah bagi kedua-dua tempoh.

Kata Dr Noor Hisham, dari 25 Jan 2020 hingga 24 Sept lepas, kumulatif kes baharu Covid-19 yang dicatatkan negara ialah sebanyak 4,830,214 kes.

Dalam tempoh sama, kumulatif kes sembuh Covid-19 ialah sebanyak 4,768,604 kes manakala kumulatif kes kematian berjumlah 36,348 kes dan kumulatif kluster ialah 7,079 dengan 14 kluster masih aktif.


Polis Kelantan terima laporan wanita persenda solat, bacaan Yasin

Seorang wanita dipercayai pengasas produk kosmetik di Kelantan yang didakwa mempersenda amalan solat dan membaca Yasin berdepan siasatan polis selepas laporan terhadapnya sudah dibuat oleh orang ramai yang tidak berpuas hati dengan perbuatan biadab tersebut.

Polis sudah menerima laporan berhubung isu tersebut pada 10.25 pagi hari ini dan kertas siasatan sudah dibuka, kata Ketua Polis Daerah Kota Bharu ACP Abdul Rahim Daud.

“Pengadu mendakwa melihat satu rakaman video dikongsi dalam WhatsApp malam tadi, memaparkan wanita Melayu berusia lingkungan 30-an menyatakan dia tidak suka sembahyang dan semua orang tidak solat pada 2021.

“Tindakan itu boleh dianggap mempersenda dan mempermainkan agama serta boleh menimbulkan kemarahan dalam kalangan masyarakat,” katanya lapor Bernama.

bdul Rahim berkata semakan awal telah dilakukan terhadap video itu dan siasatan lanjut dilakukan mengikut Seksyen 505(b) Kanun Keseksaan dan 233 Akta Komunikasi dan Multimedia 1998.

Terdahulu, tular di media sosial beberapa klip video mengenai wanita terbabit yang mengeluarkan kenyataan bagaikan mempersenda agama Islam seperti solat dan bacaan Yasin.

Mufti Kelantan Datuk Mohamad Shukri Mohamad juga meminta pihak berwajib menyiasat dakwaan seorang wanita beragama Islam tidak pernah sembahyang dan tidak tahu mengambil wuduk seperti video tular di media sosial.

Katanya, penguat kuasa agama amnya perlu menyiasat mengapa wanita itu mengeluarkan kenyataan sedemikian yang bertentangan dengan ajaran Islam.

“Dalam Islam, kita tidak boleh membuat kenyataan yang tidak baik dan menceritakan keburukan diri kepada orang ramai terutama di media sosial

“Harap ada pihak yang berautoriti akan memberi nasihat kepada wanita itu supaya dia dapat berhijrah ke arah yang lebih baik. Sebagai orang Islam kita perlu saling memberi nasihat untuk ke arah kebaikan,” katanya.


Serbu rumah Hamzah tindakan terdesak kerajaan : Saifuddin

Serbuan Lembaga Hasil Dalam Negeri (LHDN) ke atas kediaman Setiausaha Agung Perikatan Nasional (PN), Datuk Seri Hamzah Zainudin semalam disifatkan sebagai tindakan terdesak kerajaan.

Ahli Majlis Pimpinan Tertinggi Bersatu, Datuk Seri Saifuddin Abdullah berkata langkah itu hanyalah strategi politik murahan bagi memburukkan pimpinan PN.

“Ketika dia (pemimpin kerajaan) tak berkesan sebagai kerajaan, dia harus memburuk-burukkan pimpinan kanan dalam Bersatu dan dalam PN, dan inilah yang sedang berlaku.

“Saya menganggap ia helah politik murahan ketika PH-BN terdesak untuk berhadapan dengan pilihan raya negeri (PRN),” katanya, lapor Malaysiakini.

Media semalam melaporkan rumah ketua pembangkang itu diserbu dan digeledah oleh pegawai LHDN di mana beberapa dokumen dirampas.

Saifuddin yang juga Ahli Parlimen Indera Mahkota berkata beliau menghubungi Hamzah semalam bagi mendapatkan cerita sebenar tentang apa yang berlaku.

“(Menurut Hamzah) Yang dikatakan nak disiasat itu ialah perkara yang sama sebelum ini kononnya telah disiasat.

“Apa niat di sebalik siasatan tersebut dan kenapa dia keluar di media, dari mana punca cerita itu kepada media, betulkah dari LHDN atau dari pejabat orang lain?” katanya sambil mendakwa mendapat maklumat mengenai serbuan tersebut bukan dari sumber LHDN sebaliknya pihak lain.

Bulan lalu, Hamzah mengesahkan beliau dipanggil Suruhanjaya Pencegahan Rasuah Malaysia (SPRM) bagi memberi keterangan berhubung satu kes pendakwaan di Mahkamah Sesyen Kuala Lumpur.

Beliau menyatakan, keterangan berkenaan dilakukan susulan pertuduhan ke atas ahli perniagaan, Sim Choo Thiam di mahkamah.

Hamzah mendakwa, kes pertuduhan di mahkamah membabitkan ahli perniagaan itu yang turut mengheret namanya jelas bertujuan untuk merosakkan nama baiknya, Bersatu dan PN.


Notis petrol bersubsidi akan dipamer di pintu sempadan: KPDNHEP

Kementerian Perdagangan Dalam Negeri dan Hal Ehwal Pengguna (KPDNHEP) akan mempertimbangkan cadangan pengusaha stesen minyak agar notis larangan pembelian petrol RON95 melibatkan kenderaan asing diletakkan di pintu masuk sempadan negara.

Ketua Setiausaha KPDNHEP Azman Mohd Yusof berkata perkara itu merupakan satu cadangan yang baik dalam usaha mengelakkan kenderaan asing mengambil kesempatan mendapatkan petrol bersubsidi berkenaan yang dikhaskan untuk warganegara Malaysia.

“Notis awal yang dipamerkan ini dapat disediakan dalam Bahasa Malaysia, Inggeris dan Thai supaya pengembara luar dapat melihat maklumat awal sebelum masuk ke negara.

“Kita akan cuba melihat dari sudut keberkesanan pelaksanaan itu terlebih dahulu sebelum sebarang keputusan dibuat,” katanya selepas turun padang bagi lawatan kerja ke Kompleks Imigresen, Kastam dan Kuarantin (ICQ) di Padang Besar, Perlis hari ini.

Memetik Bernama, Azman berkata bagi tempoh bermula 1 Januari sehingga April tahun ini, sebanyak 94 kes penyeludupan barang kawalan dan bersubsidi di pintu sempadan negara telah direkodkan oleh KPDNHEP dengan melibatkan nilai rampasan berjumlah RM7.88 juta.

“KPDNHEP memandang serius isu ketirisan barangan kawalan dan bersubsidi terutamanya yang berlaku di pintu-pintu sempadan negara memandangkan ia memberi impak kerugian besar kepada negara,” katanya.

Azman berkata bagi keselamatan anggota KPDNHEP, pihaknya berpandangan terdapat keperluan buat anggota penguat kuasa agensi berkenaan dilengkapi dengan fasiliti kawalan sempadan sewaktu menjalankan tugas.

Katanya terdapat juga perancangan bagi membekalkan senjata api kepada anggota penguat kuasa KPDNHEP tertentu selaras dengan lokasi mereka bertugas.

“Buat masa ini perlu ada kajian terlebih dahulu bagi melihat berapa banyak keperluan senjata api diperlukan dengan mengambil kira prosedur operasi standard (SOP), lesen, peruntukan dan lain-lain lagi.

Kita juga berhasrat untuk minta peruntukan bagi penyediaan kenderaan bermotor untuk memudahkan anggota menjalankan tugas namun perkara ini perlu dikaji terlebih dahulu,” katanya.


PH setuju kerjasama dengan Parti MUDA, tapi bukan diterima masuk

Blok pembangkang, Pakatan Harapan (PH) memberi lampu hijau untuk bekerjasama dengan Parti MUDA dipimpin Syed Saddiq Syed Abdul Rahman bagi menghadapi Pilihan Raya Umum Ke-15 (PRU-15) nanti.

Bagaimanapun, persetujuan tersebut hanya melibatkan hubungan kerjasama untuk menghadapi kempen PRU-15 dan bukannya diterima masuk dalam gabungan PH atas alasan tidak mempunyai masa yang cukup untuk mendapatkan kelulusan Jabatan Pendaftaran Pertubuhan (RoS).

Pengerusi PH, Datuk Seri Anwar Ibrahim mengumumkan satu jawatankuasa akan ditubuhkan bagi meneliti kerjasama itu akan meneruskan perbincangan bagi memutuskan soal kerusi dan logo.

“Seperti mana diumumkan, ia akan diteruskan dan ada jawatankuasa sedang berunding untuk meletakkan beberapa perkara bagi persefahaman bersama.

“Begitu juga berbincang seterusnya, kalau dipersetujui, tentang kerusi dan logo… dan kita tiada halangan,” katanya dipetik laporan media malam ini.

Presiden MUDA, Syed Saddiq pada bulan lalu mengumumkan parti itu berhasrat menyertai PH sebagai antara parti komponen dalam gabungan itu bagi menghadapi PRU-15.

Terdahulu, Syed Saddiq berkata partinya meletak sasaran untuk bertanding di 15 kerusi Parlimen pada PRU akan datang termasuk di Parlimen Muar, yang kini diwakilinya.

Namun, perkembangan ini dijangka bakal menerima tentangan dikalangan akar umbi PKR yang kebelakangan ini kurang senang dengan tindak-tanduk pemimpin MUDA.


PAS gesa tindakan tegas terhadap penyokong tegar Anwar hina Agong

PAS menempelak tindakan penyokong tegar Presiden PKR, Datuk Seri Anwar Ibrahim, Iswardy Morni yang menghina Yang Di-Pertuan Agong (YDPA) Al-Sultan Abdullah Ri’ayatuddin Al-Mustafa Billah Shah, menerusi siaran secara langsung di Youtubenya baru-baru ini.

Ketua Penerangan PAS Pusat, Kamaruzaman Mohamad berkata institusi di-Raja adalah perkara yang mesti dipertahankan dan PAS menggesa supaya Iswardy dikenakan hukuman tegas.

“Hukuman tegas ini, agar ia menjadi pengajaran kepada seluruh rakyat Malaysia yang ingin hidup dalam keadaan sejahtera,” katanya dalam satu kenyataan hari ini.

Terdahulu, Iswardy yang juga Pengerusi Pro-Keadilan Sarawak mengeluarkan kenyataan berbaur hasutan dan menghina Yang di-Pertuan Agong.

Ahli PKR berdaftar di cabang Petra Jaya, Sarawak itu secara sinis dengan berniat jahat menyindir Raja Permaisuri dan mendakwa Al-Sultan Abdullah tidak mengambil sebarang tindakan ketika krisis pandemik Covid-19 kerana mahu melihat rakyatnya meninggal dunia.

Susulan tindakannya itu polis kini telah menahannya di rumahnya di Kajang, susulan laporan yang diterima berhubung perkara itu.

Dalam pada itu menjawab hinaan Iswardy yang mendakwa Yang di-Pertuan Agong tidak melakukan apa-apa langkah mendepani Covid-19, Kamaruzaman berkata ia adalah perbuatan melampau serta tidak berasas.

“Beberapa langkah telah dilaksanakan YDPA bagi negara mengharungi wabak antaranya menyelesaikan polemik politik dengan mengutamakan urusan Covid-19 berbanding membawa negara ke kancah politicking,” katanya.

Dalam pada itu beliau mengimbas kembali dalam 22 bulan Pakatan Harapan memerintah, Raja-Raja Melayu dihina secara terbuka.

“Media sosial menjadi platform utama untuk menghamburkan cacian sebagai agenda mereka menyamaratakan seterusnya menghapuskan institusi raja.

“Kini agenda tersebut diteruskan oleh konconya malah tidak pun mendapat kecaman oleh pemimpin PH,” tegasnya.


Lima maut, 2 cedera kena panah

Seorang lelaki bersenjatakan busur dan anak panah membunuh lima individu dan mencederakan dua yang lain dalam satu siri serangan di bandar Kongsberg di Norway pada Rabu, kata polis tempatan.

Suspek sudah ditahan, polis menambah.

“Lelaki itu menggunakan busur dan panah … untuk melakukan beberapa serangan,” kata Ketua Polis Oeyvind Aas kepada wartawan.

Polis sedang menyiasat sama ada senjata lain juga telah digunakan, katanya.

“Lelaki itu telah ditangkap … daripada maklumat yang kita ada sekarang, suspek melakukan tindakan sendirian,” tambah Aas.

Salah seorang yang cedera adalah pegawai polis.

Akhbar VG menunjukkan imej anak panah melekat pada dinding papan lapis sebuah premis.

Jumlah kematia itu adalah yang terburuk dalam mana-mana serangan di Norway sejak 2011, apabila ekstremis berhaluan kanan Anders Behring Breivik membunuh 77 penduduk, kebanyakannya kanak-kanak di sebuah kem remaja.

Serangan pada Rabu itu berlaku di kawasan yang luas di Kongsberg yang dihuni kira-kira 28,000 penduduk, 68 kilometer dari ibu negara, Oslo.

Perdana Menteri Nirway, Erna Solberg berkata polis melancarkan siasatan meluas berhubung serangan itu.

“Laporan yang diterima dari Kongsberg malam tadi menakutkan. Saya faham orang ramai kini dalam kebimbangan. Tetapi telah dapat mengawal situasi,” katanya. – Agensi


PKR sah tangguh kongres bulan depan, mahu selesai kemelut pemilihan

Susulan terdapat bantahan berhubung proses pemilihan parti yang gagal diselesaikan, PKR memutuskan untuk menangguhkan kongres yang sepatutnya berlangsung hujung bulan ini ke bulan depan.

Penangguhan itu disahkan Ahli Majlis Pimpinan Pusat (MPP) PKR, Datuk Abdullah Sani Abdul Hamid yang dipetik berkata langkah itu diputuskan semasa mesyuarat MPP semalam bagi mencari penyelesaian terhadap bantahan yang dikemukakan oleh ahli parti.

Selain itu, Abdullah Sani juga berkata keputusan itu dibuat bagi memberi ruang kepada audit forensik dijalankan.

Pemilihan parti kali ini terpalit dengan dakwaan seperti kewujudan pengundi ragu, kesahihan undi dan masalah logistik.

“Mesyuarat malam tadi memutuskan untuk tangguh kongres pada Julai bagi memberi ruang untuk selesaikan aduan dan juga lakukan audit forensik,” katanya dipetik FMT.

Kongres PKR pada awalnya dijadualkan berlangsung pada 24-26 Jun, di Pusat Konvensyen Ideal (IDCC), Shah Alam.

Pada 5 Jun lalu, Pengerusi Jawatankuasa Pemilihan Parti (JPP), Dr Zaliha Mustafa berkata, pihaknya terbuka untuk membuat audit forensik selepas seorang calon yang juga orang kanan Datuk Seri Anwar Ibrahim, Farhash Wafa Salvador Rizal Mubarak, mempersoalkan kesahihan lebih 25,000 undi dalam persaingan antara Rafizi Ramli dan Saifuddin Nasution bagi jawatan timbalan presiden.

Katanya, seramai 147,000 ahli PKR membuang undi dalam persaingan tersebut, namun keseluruhan undi yang diperolehi oleh Rafizi dan Saifuddin hanya berjumlah 119,030.

Terdapat juga laporan polis yang dibuat oleh ahli parti yang kalah dalam pertandingan.


Bersatu cadang nombor satu calon PN, bukan orang ketiga dalam parti

Tan Sri Muhyiddin Yassin akan dicadangkan sebagai calon Perdana Menteri (PM) ke-10 sekiranya Perikatan Nasional (PN) dan Bersatu mendapat mandat rakyat pada Pilihan Raya Umum Ke-15 (PRU) akan datang.

Ahli Majlis Pimpinan Tertinggi Bersatu Datuk Razali Idris berkata Pengerusi PN yang juga Presiden Bersatu itu adalah calon paling layak untuk dilantik semula sebagai PM.

Katanya, Ahli Parlimen Pagoh itu sudah membuktikan kemampuannya mentadbir negara ketika pertama kali dilantik sebagai Perdana Menteri kelapan selama lebih 17 bulan mulai 29 Februari lalu.

“Bersatu akan mencadangkan Muhyiddin sebagai calon PM pada PRU akan datang kerana beliau meletakkan jawatannya bukannya ditolak rakyat, sebaliknya ditolak oleh 15 Ahli Parlimen terutama daripada Barisan Nasional (BN) diketuai Datuk Seri Dr Ahmad Zahid Hamidi.

“Muhyiddin akan dicadang sebagai calon PM kerana beliau adalah Presiden parti berbanding UMNO yang hanya mencadangkan Naib Presiden, Datuk Seri Ismail Sabri Yaakob,” katanya memetik laporan BH hari ini.

Beliau dilaporkan berkata demikian kepada selepas program moreh bersama media, di Kuala Terengganu, semalam, sebagai mengulas keputusan mesyuarat Majlis Tertinggi UMNO Khamis lalu, yang mencadangkan Ismail Sabri sebagai calon PM pada PRU akan datang.

Katanya, walaupun semua parti boleh mencadangkan pimpinan tertinggi sebagai calon PM, Bersatu menganggap agak janggal apabila hanya pemimpin yang berada di kedudukan ketiga dalam parti dicadangkan UMNO.

“Rakyat kehairanan, mengapa pemimpin yang berjawatan nombor tiga dicadangkan, ke manakah perginya dan adakah pemimpin berjawatan nombor satu dan dua dalam parti itu tidak berkelayakan untuk dicalonkan,” katanya.

Mengenai sokongan kepada Ismail Sabri sebagai PM, Razali berkata, Bersatu dan semua parti dalam PN tetap dengan pendirian untuk terus menyokong Ismail Sabri sebagai PM sehingga Parlimen dibubarkan.

Katanya, semua pimpinan tertinggi parti dalam PN tidak bercadang untuk tumbangkan kerajaan pimpinan Ismail Sabri seperti dilakukan 15 Ahli Parlimen UMNO ketika menjatuhkan Muhyiddin sebagai PM Ogos lalu.

“Kita dan pemimpin parti dalam PN termasuk PAS akan terus memberi sokongan kepada Ismail Sabri sehinggalah beliau membubarkan Parlimen bagi membolehkan PRU diadakan,” katanya.


Covid-19: UAE gantung penerbangan dari India

Emiriah Arab Bersatu (UAE) menggantung semua penerbangan dari India, termasuk penumpang transit, berikutan peningkatan kes Covid-19 di India yang melepasi rekod global, berkuat kuasa 25 April.

Kira-kira 300 penerbangan seminggu beroperasi antara UAE dan India – menjadikannya salah satu koridor udara paling sibuk di dunia – sebelum penggantungan itu diumumkan.

“Keputusan menggantung penerbangan dibuat selepas kajian dan penilaian situasi pandemik Covid-19 di India,” kata Pihak Berkuasa Penerbangan UAE (GCAA).

GCCA berkata penerbangan yang datang dari India, walaupun melalui negara lain, mesti singgah di perhentian ketiga selama 14 hari.

Keputusan itu bagaimanapun tidak membabitkan penumpang jet persendirian.

Penerbangan kargo antara kedua-dua negara akan diteruskan setelah larangan itu, yang berkuat kuasa pada Ahad ini untuk jangka masa 10 hari, tetapi tempohnya boleh dilanjutkan.

“Keputusan itu juga dibuat sebagai langkah proaktif pencegahan seperti dicadangkan pihak berkuasa kesihatan bagi mengekang penyebaran wabak Covid-19,” kata GCAA.

Terdapat kira-kira 3.3 juta pekerja India – tempat ketiga dari segi populasi penduduk UAE – kebanyakannya di Dubai.

Semalam, India mengumumkan hampir 315,000 penduduknya dijangkiti Covid-15 dalam tempoh 24 jam – jumlah tertinggi di dunia dalam sehari. – Agensi


Parlimen: Isu skandal LCS jadi tumpuan selepas tiada tindakan kerajaan campuran

Isu projek Kapal Tempur Pesisir (LCS) dan dasar bagi menggalakkan penggunaan kenderaan elektrik (EV) dijangka menjadi tumpuan pada persidangan Dewan Rakyat hari ini.

Untuk rekod, Pakatan Harapan (PH) sebelum ini semasa berkempen Pilihan Raya Umum Ke-15 (PRU) berjanji untuk membawa individu bertanggungjawab dalam skandal LCS ke muka pengadilan, namun membisu selepas membentuk kerajaan bersama rakan politik baharu mereka, UMNO-Barisan Nasional (BN).

Menurut Aturan Urusan Mesyuarat dalam laman rasmi Parlimen, soalan berhubung langkah-langkah yang diambil kerajaan dalam mengatasi isu projek LCS yang meruncing dan menjejaskan perancangan Transformasi 15-to-5 Tentera Laut Diraja Malaysia (TLDM), diajukan Komander (B) Nordin Ahmad Ismail (PN-Lumut) kepada Menteri Pertahanan pada sesi soal jawab.

Transformasi 15-to-5 TLDM merujuk kepada rancangan TLDM menyusun 15 buah kelas kapal yang sedia ada kepada lima.

Turut tersenarai, soalan Jimmy Puah Wee Tse (PH-Tebrau) kepada Menteri Perdagangan Antarabangsa dan Industri mengenai dasar kementerian bagi menggalakkan penggunaan EV serta penambahan stesen pengecasan untuk EV di seluruh negara.

Datuk Seri Dr Shahidan Kassim (PN-Arau) pula meminta Menteri Komunikasi dan Digital menyatakan sejauh mana Akta Hasutan 1948, Akta Rahsia Rasmi 1972 dan Akta Komunikasi dan Multimedia 1998 bertindak sebagai pengawal kepada kebebasan media yang tiada had sempadan penyebaran terutama menerusi media elektronik.

Selain itu, beliau turut bertanyakan sama ada kerajaan berhasrat mengkaji semula akta berkaitan kebebasan media bagi menangani masalah pemberita tidak beretika seperti meletakkan tajuk artikel yang bercanggah dengan kandungannya.

Soalan mengenai pendigitalan perkhidmatan kerajaan pula akan diajukan Datuk Seri Amirudin Shari (PH-Gombak) yang meminta penjelasan Perdana Menteri berhubung perancangan dan garis masa kerajaan bagi inisiatif itu dilaksanakan sepenuhnya serta langkah kerajaan menjamin maklumat pengguna dalam aspek keselamatan siber.

Selesai sesi soal jawab, Ahli Dewan Rakyat akan mengambil bahagian menyambung semula sesi perbahasan Usul Menjunjung Kasih Titah Diraja.

Persidangan Dewan Rakyat kali ini berlangsung 29 hari bermula dari 13 Feb hingga 30 Mac.


Jangkitan Covid-19 di Russia terus melonjak melebihi 37,000 kes

Russia merekodkan jumlah jangkitan harian tertinggi apabila seramai 37,930 penduduknya positif Covid-19 dalam tempoh 24 jam pada Isnin, menjadikan keseluruhannya lebih 8.27 juta kes sejak awal tahun lalu.

Jumlah kes aktif di negara itu kini mencecah 861,293 individu, kata pasukan petugas Covid-19 Russia dalam laporan hariannya.

Dalam tempoh itu juga seramai 1,069 pesakit Covid-19 meninggal dunia menjadikan kumulatif meningkat kepada 231,669 kematian, manakala 20,690 pesakit disahkan sembuh menjadikannya 7.18 juta pesakit telah pulih.

Bermula 28 Oktober ini, Russia akan melaksanakan program tidak bekerja 10 hari dalam usaha mengekang penularan virus Covid-19.

Presiden Vladimir Putin pada Isnin menandatangani perintah membenarkan pihak berkuasa wilayah mengenakan larangan makan di khalayak dan tidak membenarkan pusat hiburan dibuka mulai jam 11 malam hingga 6 pagi.

Menurut perintah itu, keputusan akhir untuk melaksanakan larangan itu bagaimanapun bergantung kepada pihak berkuasa wilayah.

Putin turut mencadangkan ujian saringan Covid-19 serta program vaksinasi dipertingkatkan bagi mencegah penularan Covid-19.

Beliau juga mencadangkan pekerja yang melengkapkan vaksinasi diberi cuti khas bergaji selama dua hari. – Agensi


Jangkitan Omicron di Australia melonjak, Victoria catat rekod

Jangkitan Covid-19 meningkat di seluruh Australia pada Rabu, susulan penularan pantas varian Omicron, dengan kes baharu di Sydney dan kawasan sekitar New South Wales (NSW) melonjak kepada lebih 11,000 kes, meningkat daripada 6,000 sehari sebelumnya.

Negeri Victoria juga melaporkan rekod baharu 3,700 kes, meningkat lebih 1,000 daripada rekod sebelumnya iaitu pada Selasa.

Lebih tiga perempat daripada rakyat Australia kini telah lengkap divaksinasi, dan sejauh mana varian baharu itu boleh menyebabkan kematian belum dapat diketahui.

Australia sebelum ini mampu mengelak situasi terburuk Covid-19 berbanding negara maju lain, kini melaporkan sejumlah 2,200 kematian akibat virus itu dalam kalangan 26 juta penduduknya.

Pada Rabu, NSW – negeri paling padat penduduk di Australia – melaporkan tiga kematian akibat Omicron dan 625 dimasukkan ke hospital, termasuk 61 pesakit dirawat di unit rawatan rapi (ICU), manakala lebih 10,000 menjalani kuarantin.

Victoria pula melaporkan empat kematian baharu dan 397 dimasukkan ke hospital, termasuk 62 di ICU.

Pihak berkuasa perubatan juga melaporkan pusat ujian saringan Covid-19 kini tidak dapat bersaing dengan lonjakan permintaan daripada penduduk.

Ribuan warga NSW menunggu berjam-jam minggu ini untuk menjalani ujian saringan, sesetengahnya adalah pengembara yang dikehendaki menunjukkan ujian PCR negatif sebelum tiba di Queensland.

Susulan tekanan yang diterima, Ketua Menteri Queensland, Annastacia Palaszczuk hari ini berkata negeri itu sedia menerima ujian antigen pantas dan bukannya PCR bagi pelancong dari kawasan panas Covid-19 mulai 1 Januari depan. – Agensi


Sejarah catat PH jatuh sebab Dr M letak jawatan PM: Abdullah Sani

Pakatan Harapan (PH) tetap menyalahkan Tun Dr Mahathir Mohamad susulan tumbangnya pentadbiran gabungan itu buat kali pertama dalam sejarah negara apabila menang pada Pilihan Raya Umum Ke-14 pada 2018.

Susulan kemenangan itu, Dr Mahathir sekali lagi dilantik menjadi Perdana Menteri Malaysia ketujuh atas kapasiti sebagai Pengerusi PH, namun meletak jawatan susulan kemelut dalam gabungan itu pada 2020.

Berikutan itu, Dr Mahathir sering menyalahkan Presiden PKR Datuk Seri Anwar Ibrahim menjadi punca kejatuhan kerajaan PH dan peletakan jawatan beliau, namun Ahli Majlis Pimpinan Pusat PKR, Datuk Abdullah Sani Abdul Hamid menolak kenyataan itu.

Sebaliknya, Abdullah Sani yang juga Ahli Parlimen Kapar menegaskan bahawa sejarah negara mencatatkan kejatuhan kerajaan PH disebabkan Dr Mahathir meletak jawatan Perdana Menteri.

“Sebagai seorang negarawan, Mahathir jangan bersikap semberono membuat tuduhan untuk melepaskan diri dan mengalihkan tuduhan kepada orang lain.

“Mengapa buat kenyataan mengelirukan… umum mengetahui Dr Mahathir punca kerajaan PH runtuh dan ini terpahat sebagai catatan sejarah.

“Saya menyeru Dr Mahathir untuk bersikap jujur dan ikhlas dalam berpolitik,” katanya menurut BH.

Abdullah Sani juga menggesa Dr Mahathir berhenti daripada terus menyalahkan pihak lain sebagai punca kejatuhan kerajaan ditunjangi PH pada 2020.

“Dr Mahathir perlu mengakui dan bermuhasabah bahawa PH tumbang disebabkan tindakan beliau sendiri.

“Saya merujuk kenyataan Dr Mahathir terhadap Anwar kelmarin. Sekali lagi beliau (Mahathir) cuba mengaitkan orang lain atas kesilapan beliau sendiri yang menjatuhkan kerajaan PH.

“Dr Mahathir tidak sepatutnya menyalahkan orang lain untuk menanggung (kesalahan itu) terutama Anwar yang tidak punya sebarang jawatan dan kuasa eksekutif ketika itu,” katanya.

Jumaat, lalu dalam satu wawancara Dr Mahathir mendakwa Anwar sebagai punca kejatuhan pentadbiran PH pada 2020.

Ahli Parlimen Langkawi itu berkara, beliau seharusnya terus menjadi Perdana Menteri sekali gus dapat menghalang Barisan Nasional (BN) dan UMNO daripada kembali menduduki kepemimpinan kerajaan negara ketika ini.


Dikait cubaan guling kerajaan GRS, Bung Moktar bakal dipecat?

Pengerusi Badan Perhubungan UMNO Sabah, Datuk Seri Bung Moktar Radin kemungkinan besar akan dipecat daripada jawatan Timbalan Ketua Menteri (TKM), setelah beliau dikaitkan dengan kegagalan cubaan merampas kuasa daripada kerajaan Gabungan Rakyat Sabah (GRS).

Langkah berkenaan, yang dijangka memburukkan lagi hubungan GRS dan sekutunya Barisan Nasional (BN) Sabah, dijangka dilakukan menerusi satu rombakan Kabinet negeri akan dilakukan Ketua Menteri (LM) Datuk Seri Hajiji Noor.

Hajiji Noor menerusi satu kenyataan ringkas petang ini (6 Januari 2023) mengesahkan rombakan Kabinet negeri akan dilakukan dan maklumat terperinci berhubung perkara itu akan dimaklumkan kemudian.

“Maklumat lanjut akan dikeluarkan dalam masa terdekat,” kata Hajiji.

Sementara itu, laporan FMT memetik sumber sebagai berkata Bung Moktar, dikaitkan dengan usaha untuk menggulingkan pentadbiran GRS, tetapi gagal.

Rampasan kuasa itu didakwa tidak berjaya kerana dalangnya gagal mengumpul sejumlah Ahli Dewan Undangan Negeri (ADUN) yang mencukupi untuk membentuk kerajaan negeri baharu.

Difahamkan 11 ADUN parti itu, termasuk Timbalan Pengerusi Badan Perhubungan UMNO negeri, Datuk Yakub Khan enggan bekerjasama dengan Parti Warisan, pimpinan Datuk Seri Shafie Apdal, dalam cubaan rampasan kuasa itu.

Wakil Pakatan Harapan (PH) juga dikatakan telah mengetepikan cubaan rampasan kuasa dan berjanji menyokong GRS dan Hajiji.

Laporan itu bagaimanapun menyatakan bahawa bukannya “menghukum” menteri Kabinet daripada BN, tetapi hanya melibatkan Bung Moktar dan Menteri Pelancongan, Kebudayaan dan Alam Sekitar negeri Datuk Seri Jafry Ariffin.

Bagi sokongan yang diberikan oleh tujuh ADUN PH Sabah, mereka berkemungkinan akan diberi ganjaran jawatan dalam Kabinet negeri.

“Ini telah dibincangkan malam tadi. Ia bukan ‘penceraian’ dengan BN Sabah. Hajiji hanya mahu memastikan kerajaan akan terus berfungsi,” FMT memetik sumber itu sebagai berkata.

Sumber itu juga mendedahkan bahawa sekurang-kurangnya tiga ADUN Warisan telah bertemu dengan Hajiji.

Sehingga berita ini disiarkan, masih belum ada sebarang kemas kini daripada Warisan, berhubung perkara itu.

Warisan telah memanggil sidang media petang semalam. Bagaimanapun, ia kemudiannya dibatalkan, tanpa sebarang alasan diberikan.

Sumber mendakwa sidang media itu sepatutnya dihadiri Bung Moktar selepas beliau mengadakan pertemuan dengan semua pemimpin UMNO.

Buat masa ini, Warisan mempunyai 19 kerusi, manakala UMNO mempunyai 17 kerusi, menjadikannya 36 kerusi daripada 79 kerusi dalam Dewan Undangan Negeri (DUN).

GRS kini mempunyai 29 kerusi, 15 daripadanya adalah bekas Bersatu; tujuh daripada Parti Bersatu Sabah (PBS); enam daripada Parti Solidariti Tanah Airku (STAR) dan satu daripada Parti Maju Sabah (SAPP).

GRS juga disokong oleh seorang ADUN bebas dan seorang ADUN Parti Harapan Rakyat Sabah (PHRS).


SPRM boleh siasat akaun bank parti tapi jangan bersifat politik: PAS

PAS berharap segala tindakan sama ada oleh Suruhanjaya Pencegahan Rasuah Malaysia (SPRM) atau polis, terutama dalam menyiasat akaun parti itu, tidak bersifat politik atau memilih.

Naib Prfesidennya Datuk Mohd Amar Nik Abdullah berkata, PAS sentiasa terbuka dan sedia memberi kerjasama sekiranya SPRM mahu menyiasat akaun parti berkenaan.

Bagaimanapun katanya, ia menjadi sukar dan masalah buat parti tertentu sekiranya akaun dibekukan memandangkan Pilihan Raya Negeri (PRN) semakin dekat.

“Apa yang saya lihat, kerajaan (Pakatan Harapan-Barisan Nasional) hari ini seolah-olah mahu membalas dendam terhadap Perikatan Nasional (PN),” katanya

Media sebelum ini melaporkan, beberapa akaun milik Bersatu masih lagi dibekukan.

Ketua Pesuruhjaya SPRM, Tan Sri Azam Baki, berkata siasatan masih berjalan dan pembekuan akaun belum dibatalkan.

Bagaimanapun, beliau enggan menyatakan jumlah simpanan dalam akaun yang dibekukan SPRM kerana pegawai penyiasat masih dalam proses melaksanakan tugas.

Mengulas lanjut, Timbalan Menteri Besar Kelantan itu berkata SPRM boleh menyiasat PAS sekiranya ada keperluan.

“Namun kita berharap segala tindakan sama ada daripada SPRM atau Polis Diraja Malaysia (PDRM) tidak bersifat politik dan memilih.

“Kalau bercakap soal duit, semua parti menerima sumbangan. Tiada parti yang boleh hidup dengan sendiri.

“Jadi kalau nak siasat, siasat semua dan sekiranya terdapat salah laku, boleh ambil tindakan,” katanya menurut BH.


Kejatuhan nilai ringgit, Mat Maslan kata kerajaan serah kepada BNM cari jalan tangani

Bank Negara Malaysia (BNM) diberi tanggungjawab untuk melihat kaedah dan mencari remedi bagi memulihkan nilai ringgit yang mengalami kemerosotan kebelakangan ini, kata Datuk Seri Ahmad Maslan.

Timbalan Menteri Kewangan I itu berkata, BNM diyakini mempunyai strategi untuk mengekang kejatuhan nilai ringgit berbanding dolar yang dihadapi ketika ini susulan permintaan kerajaan Amerika Syarikat (AS) untuk meningkatkan had siling hutang negara.

“Saya serahkan kepada Bank Negara kerana yakin mereka lebih arif sekiranya ada strategi,” katanya dipetik laporan Sinar Harian.

Mat Maslan terdahulu menghadiri majlis pelancaran Dokumen Piawaian Pelaburan Mampan (SIS) di Kompleks Kementerian Kewangan, dekat sini pada Jumaat.

Beliau berkata, ringgit berada pada kadar RM4.63 berbanding AS$1 pada situasi sekarang diharap tidak akan berlanjutan.

“Saya harap fenomena ini bersifat sementara dan ringgit kembali lebih stabil pada kadar munasabah,” katanya.

Ujar Ahmad, disebalik kelemahan ringgit terdapat kebaikan yang perlu direbut oleh semua pihak antaranya dengan merancakkan sektor eksport dan pertambahan bilangan pelancong asing ke negara ini.

“Ini kerana mereka mempunyai ringgit yang lebih selepas membuat pertukaran cuma kita khuatir sektor import menjadi lebih mahal dan meningkatkan kadar inflasi negara selain turut membebankan pelajar di luar negara,” katanya.

Ditanya adakah situasi tersebut akan menyebabkan mata kadar dasar semalaman (OPR), Ahmad berkata ia terpulang kepada Bank Negara.

Ringgit kekal di bawah tekanan ketika hasil pebincangan mengenai had siling hutang Amerika Syarikat (AS) terus mencetuskan ketidaktentuan yang ketara.

Setakat jam 9 pagi ini, ringgit susut kepada 4.6280/6305 berbanding dolar AS daripada 4.6245/6285 pada akhir urus niaga semalam yang mencatat paras terendah dalam tempoh enam bulan.


Calon PM pembangkang, Anwar akan dicabar Shafie

Bukan nama Datuk Seri Anwar Ibrahim sahaja calon perdana menteri (PM) bagi blok pembangkang, nama Presiden WARISAN, Datuk Seri Shafie Apdal juga disebut-sebut berada dalam perlumbaan bagi jawatan nombor satu itu.

Presiden PKR sebelum ini diumumkan gabungan Pakatan Harapan (PH) sebagai calon perdana menteri mereka, namun WARISAN dijangka tidak memberi laluan mudah kepada Ketua Pembangkang itu memandangkan mereka juga mahu meletak Shafie dalam senarai calon jawatan tersebut.

“Selepas hampir 60 tahun, akhirnya seorang anak Sabah mula disebut-sebut sebagai calon PM. Beliau adalah Datuk Seri Panglima Shafie Apdal.

“Ini menunjukkan bahawa Sabah telah mula mendapat perhatian dan pengiktirafan di peringkat nasional,” kata Naib Presiden WARISAN, Datuk Junz Wong dalam satu kenyataan.

Beliau juga menempelak langkah PH yang mengumumkan nama Anwar sebagai calon PM mereka walhal pemimpin-pemimpin dari Borneo juga apa kurang hebatnya.

“Sejak pembentukan Malaysia pada tahun 1963, tidak ada satu pun pemimpin dari Sabah Sarawak yang pernah dicalonkan sebagai Perdana Menteri Malaysia.

“Kenapakah PM yang dicalonkan selama ini cuma pemimpin-pemimpin Semenanjung Malaysia, walaupun sumbangan Sabah Sarawak kepada Malaysia cukup besar?” katanya lagi.

Spekulasi mengatakan WARISAN berkemungkinan akan melebarkan sayap mereka dengan menjalin kerjasama dengan parti baharu, MUDA yang ketika ini masih belum mendapat kelulusan pendaftaran mereka daripada Jabatan Pendaftaran Pertubuhan (RoS).

Baru-baru ini, Anwar terpalit dalam satu pakatan sulit dengan Presiden UMNO, Datuk Seri Ahmad Zahid Hamidi selepas tular perbualan mesra mereka berdua dalam satu klip audio semasa Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Anwar selepas itu memanggil mesyuarat bersama pimpinan PH sebaik kontroversi tersebut dan tergesa-gesa satu kenyataan dikeluarkan dengan gabungan itu menamakannya sebagai calon PM.

Zahid pula diserang setiap penjuru dengan mendesaknya supaya meletak jawatan ekoran kontroversi klip audio itu.


RM1.2 juta wang pengurus dalam Tabung Haji, Bank Rakyat lesap

Seorang pengurus syarikat kerugian lebih RM1.2 juta selepas dipercayai terpedaya dengan sindiket “Macau Scam” oleh seorang individu yang menyamar sebagai wakil daripada sebuah syarikat insurans pada Oktober tahun lalu.

Ketua Jabatan Siasatan Jenayah Komersial Kedah Superintendan Elias Omar berkata mangsa, seorang wanita berumur 46 tahun berasal dari Kulim itu menerima panggilan telefon daripada individu bernama “Sabrina” daripada Syarikat Insurans Etiqa yang meminta mangsa membuat pembayaran polisi berjumlah RM70,000.

“Mangsa yang menafikan pembelian polisi insurans itu kemudiannya telah diminta membuat laporan polis serta talian mangsa telah disambungkan ke Balai Polis Pudu. Mangsa telah bercakap dengan tiga individu yang memperkenalkan diri sebagai Sarjan Adam, Inspektor Mazlan dan Inspektor Yong.

“Individu berkenaan telah memaklumkan bahawa terdapat waran tangkap terhadap mangsa kerana terlibat dalam jenayah penggubahan wang haram dan kes pembunuhan,” katanya dalam satu kenyataan hari ini.

Bernama memetik Elias sebagai berkata mangsa kemudiannya dihubungi seorang individu yang memperkenalkan diri sebagai Timbalan Pendakwa Raya (DPP) bernama ‘Puan Mastura’ bahawa dia membuat penangguhan waran tangkap namun mangsa perlu memberi kerjasama kepada pihak polis dan melaporkan aktiviti hariannya.

“Hasil siasatan mendapati, mangsa mengaku telah mendedahkan maklumat akaun bank dan kad kredit Bank Islam dan Bank Rakyat miliknya kepada suspek selain mendedahkan jumlah wang yang ada di dalam setiap akaun bank termasuk akaun Tabung Haji yang berjumlah lebih kurang RM1 juta.

“Suspek telah mengarahkan mangsa membuat pindahan dari akaun Tabung Haji ke akaun Bank Islam sebanyak RM900,000 dan Bank Rakyat sebanyak RM200,000.

“Mangsa sedar dirinya ditipu apabila membuat semakan ke atas dua akaun miliknya pada 11 April lalu dan mendapati wang telah dipindahkan ke akaun pihak ketiga berjumlah lebih RM1.2 juta,” katanya.

Elias berkata mangsa telah membuat laporan polis di Balai Polis Lunas, Kulim, semalam dan satu kertas siasatan dibuka di bawah Seksyen 420 Kanun Keseksaan.

“Pihak polis ingat menasihatkan masyarakat supaya jangan sesekali percaya dengan sebarang panggilan yang diterima mengaku dari mana-mana jabatan kerajaan atau institusi kewangan.

Sebelum membuat sebarang pembayaran semak status akaun di laman sesawang http://ccid.rmp.gov.my>semakmule atau menghubungi CCIS Response Center di talian 03-26101559/1599,” katanya.


Sukuk Kelestarian terlebih langganan bukti ketepatan kita urus ekonomi

Terbitan Sukuk Kelestarian berdaulat pertama menggunakan mata wang Amerika Syarikat (AS) sehingga mencatatkan lebihan langganan 6.4 kali membuktikan negara kini berada di landasan tepat dalam pengurusan ekonomi ke arah pertumbuhan yang lebih mampan dan kukuh.

Perdana Menteri Tan Sri Muhyiddin Yassin berkata, keadaan itu juga mencerminkan keyakinan pelabur dan pasaran terhadap langkah pemulihan dan prospek pertumbuhan ekonomi Malaysia walaupun kerajaan berdepan cabaran pandemik Covid-19.

“Kejayaan kerajaan Malaysia menerbitkan Sukuk Kelestarian berdaulat yang pertama di dunia dalam dolar AS dengan jumlah nilai AS$1.3 bilion itu adalah satu pencapaian yang membanggakan negara,” katanya dalam satu kenyataan hari ini.

Pada Khamis, kerajaan Malaysia berjaya menetapkan harga Sukuk Kelestarian berdaulat pertama di dunia dalam dolar AS menerusi terbitan bertempoh matang 10-tahun berjumlah AS$800 juta dan sukuk bertempoh matang 30-tahun AS$500 juta dengan pengagihan menyeluruh dari Asia hingga ke AS.

Melalui lebihan langganan sebanyak 6.4 kali, saiz terbitan asal dinaikkan daripada AS$1.0 bilion kepada AS$1.3 bilion. Berdasarkan permintaan yang menggalakkan, kerajaan juga berjaya menetapkan harga yang kompetitif bagi Sukuk Kelestarian tersebut.

Perdana menteri yakin ini juga akan terus menyerlahkan lagi kedudukan Malaysia sebagai peneraju dalam pasaran kewangan Islam global.

“Insya-Allah, Sukuk Kelestarian ini akan terus meletakkan kita di landasan pembangunan yang lebih lestari, mampan, berdaya tahan dan berdaya saing selaras dengan Wawasan Kemakmuran Bersama 2030.” katanya.


Usaha Dr Mahathir penting untuk perkasa Melayu kembali : Hadi

PAS menyokong usaha memperkasa Melayu kembali termasuk Proklamasi Orang Melayu yang dibawa Tun Dr Mahathir Mohamad, tegas Presidennya, Tan Sri Abdul Hadi Awang.

Katanya, usaha Dr Mahathir dalam mempertemukan pemimpin politik, ilmuwan dan pertubuhan bukan kerajaan (NGO) penting dalam memperkasa Melayu kembali.

“PAS menyokong usaha permulaan Tun Dr Mahathir Mohamad untuk menemukan para pemimpin Melayu, para ilmuwan, parti politik, NGO dan orang-orang yang berpengaruh.

“Ketepikan mereka yang tenggelam dalam mengejar apa sahaja cita-citanya sehingga matlamat menghalalkan segala cara dan menyerang tokoh-tokoh Melayu secara peribadi yang berjaya dalam politik, ekonomi, akademik dengan berbagai-bagai ungkit-mengungkit dan sindiran.

“Pada masa yang sama, mereka itu bersekongkol dengan kalangan yang nyata bukan Islam dan bukan Melayu yang paling besar dan banyak penyakaunya, paling ramai yang kaya-raya menjadi penyumbang dan penerima rasuah,” katanya dalam satu kenyataan, semalam.

Menurut Abdul Hadi yang juga Ahli Parlimen Marang itu, kaum Melayu dipermain-mainkan dan ditipu secara terang-terangan dalam kejahilan serta kelalaian mereka.

“Mangsa kejahilan tersalah langkah politik, menghidapi penyakit rasuah, mengalami keruntuhan moral dan lain-lain penyakit dalam keadaan mereka berpecah dalam perkara cabang agama, fahaman politik, perebutan pangkat dan harta.

“Jangan biarkan kuasa politik yang masih ada ini terlucut kerana jahil dan leka kerana kuasa politik memayungi segala perkara yang lain. Selamatkan keadaan hari ini dengan perpaduan bangsa Melayu Islam sepertimana Rasulullah SAW memulakan dengan perpaduan bangsa Arab,” katanya.

Pada 3 Mei, Abdul Hadi bersama Naib Presidenya, Datuk Seri Dr Ahmad Samsuri Mokhtar; Setiausaha Agung PAS, Datuk Seri Takiyuddin Hassan dan Penolong Setiausaha Agung PAS, Syahir Sulaiman mengunjungi kediaman Dr Mahathir dan menandatangani Proklamasi Orang Melayu tersebut.

Sebelum ini juga beberapa pemimpin Bersatu turut menyatakan sokongan terhadap proklamasi tersebut atas kapasiti individu termasuk Ketua Penerangan Bersatu Datuk Razali Idris; Timbalan Presiden Bersatu, Datuk Seri Ahmad Faizal Azumu serta Ahli Majlis Pimpinan Tertinggi Iskandar, Datuk Dzulkarnain Abdul Khalid.

Namun usaha itu mendapat kritikan daripada beberapa individu yang kurang senang dengan suasana berkenaan.


Penjelasan YDPA hendaklah menerima nasihat PM, Jemaah Menteri dan Peguam Negara

Banyak yang diperkatakan mengenai peranan Yang di-Pertuan Agong dan Raja-Raja Melayu serta konsep Raja Berperlembagaan dan Demokrasi Berparlimen selepas keluarnya kenyataan media Datuk Pengelola Bijaya Diraja Istana Negara, Dato’ Indera Ahmad Fadil Shamsuddin, dan Penyimpan Mohor Besar Raja-Raja, Tan Sri Syed Danial Syed Ahmad, pada 16 Jun lalu.

Ramai di kalangan rakyat jelata yang memuji Yang di-Pertuan Agong dan Raja-Raja Melayu atas keprihatinan Baginda-Baginda semua terhadap kemaslahatan negara dan kelangsungan hidup rakyat yang terjejas ekoran penularan wabak COVID-19 di negara ini sepertimana yang terzahir di dalam Perbincangan Khas Raja-Raja Melayu di Istana Negara pada tarikh tersebut.

Kenyataan media tersebut juga menimbulkan perdebatan hangat di kalangan ahli-ahli politik, ahli-ahli akademik, para peguam dan masyarakat umum, khususnya yang berhubung dengan pandangan bahawa persidangan Parlimen perlu diadakan secepat mungkin dan bahawa tidak ada keperluan meletakkan negara di bawah pemerintahan darurat selepas 1 Ogos 2021.

Menyusulinya adalah pandangan sesetengah pihak bahawa dengan termaktubnya Ordinan Darurat (Kuasa-Kuasa Perlu) 2021 pada 11 Januari 2021 maka Perkara 40(1) dan 40(1A) Perlembagaan Persekutuan mengenai kewajiban Yang di-Pertuan Agong menerima dan bertindak mengikut nasihat tidak lagi terpakai dan Baginda tidak lagi terikat dengan nasihat.

Kononnya termasuk di dalamnya adalah kuasa mutlak Yang di-Pertuan Agong untuk memanggil sidang Parlimen di mana ini dikatakan termaktub di dalam Seksyen 14(1)(b) Ordinan Darurat (Kuasa-Kuasa Perlu) 2021 yang menyatakan Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Baginda.

Dihujahkan juga bahawa dalam tempoh Darurat berkuatkuasa Yang di-Pertuan Agong boleh melaksanakan kuasa prerogatif Baginda untuk menggubal Ordinan Darurat bagi menggantung Perkara 40(1) dan 40(1A) Perlembagaan Persekutuan mengenai kewajiban Baginda menerima dan bertindak mengikut nasihat jika nasihat Baginda tidak dipatuhi oleh Jemaah Menteri.

Namun begitu, kita perlu bersyukur kerana masih ada dalam negara kita ini tokoh-tokoh perundangan seperti mantan Ketua Hakim Negara, Tun Abdul Hamid Mohamad, penyandang kerusi Institusi Raja-Raja Melayu UiTM, Prof Datuk Dr Shamrahayu A Aziz, dan mantan Peguam Negara, Tan Sri Mohamed Apandi Ali, yang bersuara membetulkan keadaan.

Segera diingatkan oleh Tun Abdul Hamid dan Prof Datuk Dr Shamrahayu supaya Yang di-Pertuan Agong dan Raja-Raja Melayu perlu waspada supaya institusi beraja tidak termasuk perangkap pihak yang tidak berpuas hati terhadap tindakan kerajaan yang cuba mengheret institusi ini untuk melakukan perkara yang di luar bidang kuasa Baginda-Baginda semua.

Dijelaskan oleh mereka berdua bahawa Baginda-Baginda semua perlu senantiasa waspada bahawa mereka adalah Raja Berperlembagaan, dan sebagai Raja Berperlembagaan, Yang di-Pertuan Agong khususnya hendaklah menerima nasihat Perdana Menteri, Jemaah Menteri dan Peguam Negara dalam urusan rasmi yang tidak bersifat tindakan atas budi bicara Baginda.

Adalah satu fakta yang jelas bahawa mengikut Perkara 145(2) Perlembagaan penasihat undang-undang kepada Yang di-Pertuan Agong adalah Peguam Negara dan Baginda akan berdepan dengan kesukaran jika Baginda membelakangkan nasihat Peguam Negara dan menerima pakai nasihat orang-orang lain, walaupun jika mereka ini adalah pakar Perlembagaan sekalipun.

Walaupun kuasa untuk membuat Proklamasi Darurat dan memasyhurkan ordinan darurat telah diberikan kepada Yang di-Pertuan Agong, ia tidak mengubah kedudukan kuasa eksekutif di bawah Perkara 39 Perlembagaan. Perkara ini telah dijelaskan dalam kes N Madhavan Nair v. Government Of Malaysia [1975] 2 MLJ 286 di mana mahkamah memutuskan:

“Undang-undang darurat yang memindahkan kuasa perundangan dari Parlimen ke Yang di-Pertuan Agong tidak menjejaskan kedudukan Baginda sebagai Raja Berperlembagaan, terikat dengan Perlembagaan untuk bertindak pada setiap masa atas nasihat Jemaah Menteri.”

(“Emergency rule which passes the legislative power from Parliament to the Yang di-Pertuan Agong has not displaced his position as the Constitutional Monarch, bound by the Constitution to act at all times on the advice of the Cabinet.”)

Bukan niat Perlembagaan untuk memberikan kuasa tanpa had kepada Yang di-Pertuan Agong semasa Darurat kerana jika ini berlaku ia akan meletakkan institusi Yang di-Pertuan Agong dalam keadaan yang boleh mendedahkannya kepada pertikaian. Dalam hal mengenai pengisytiharan Darurat, soal mengenai “puas hati” Baginda tidak boleh dicabar di mahkamah.

Begitupun, keputusan Jemaah Menteri untuk menasihati Yang di-Pertuan Agong supaya membuat pengisytiharan Darurat dibenarkan pula untuk dicabar di mahkamah. Ini bermakna di sini ada penampan (‘buffer’) untuk melindungi Baginda daripada pertikaian jika ada mana-mana pihak yang tidak berpuashati dengan apa-apa keputusan yang dibuat oleh Baginda.

Jika Yang di-Pertuan Agong membuat keputusan sendiri dalam hal-hal urusan pentadbiran harian kerajaan maka pihak yang akan dicabar ialah Baginda sendiri dan ini sudah semestinya akan merendahkan institusi Yang di-Pertuan Agong sekali gus ini menyebabkan Perlembagaan menghadkan kuasa budi bicara Baginda kepada beberapa perkara yang tertentu sahaja.

Bila kuasa Eksekutif dijalankan oleh Jemaah Menteri, jika ada mana-mana pihak yang tidak berpuashati dengan apa-apa keputusannya maka Jemaah Menteri bukan sahaja boleh dicabar di mahkamah tetapi juga di peti undi. Niat, semangat dan apa yang terzahir dalam Perlembagaan ini telah elok dan cantik serta tidak perlu dirosakkan dengan tafsiran pelik.

Pihak-pihak yang mengemukakan tafsiran pelik begini, termasuk bahawa Yang di-Pertuan Agong boleh menggantung mana-mana peruntukan Perlembagaan dalam tempoh darurat, sebenarnya meletakkan institusi dalam situasi bahaya dengan tafsiran salah kerana tidak ada mana-mana peruntukan Perlembagaan yang memberikan kuasa sebegitu kepada Baginda.

Tujuan penggantungan Parlimen dibuat hanyalah untuk memudahkan Ordinan-Ordinan Darurat yang diperlukan untuk mengurus pandemik COVID-19 diluluskan dengan segera tanpa perlu melalui proses Parlimen yang panjang, itu sahaja, bukan untuk memberi kuasa kepada Yang di-Pertuan Agong bertindak secara sendiri tanpa mengikut nasihat Jemaah Menteri.

Kalau ditafsirkan bahawa Yang di-Pertuan Agong mempunyai kuasa mutlak dalam tempoh Darurat, termasuk untuk memanggil Parlimen bersidang, maka apa akan jadi dengan peruntukan Ordinan Darurat yang menyatakan bahawa kuasa Eksekutif Persekutuan kekal dijalankan oleh Jemaah Menteri yang ada pada tarikh Darurat diisytiharkan hingga tamat?

Dan kalau tafsiran bahawa Yang di-Pertuan Agong mempunyai kuasa mutlak untuk memanggil Parlimen bersidang dalam tempoh Darurat diguna pakai maka pastilah tafsiran bahawa Baginda juga mempunyai kuasa mutlak untuk membubarkan Parlimen turut perlu diguna pakai kerana soal pembubaran Parlimen turut terkandung dalam peruntukan Ordinan Darurat yang sama.

Untuk merungkai apa-apa kekusutan yang timbul, ada baiknya untuk kita semua merenung kembali Perisytiharan Prinsip-Prinsip Perlembagaan yang dibuat oleh Raja-Raja Melayu pada 4 Julai 1992, di mana walaupun semua Raja-Raja Melayu yang menandatanganinya telah mangkat, melainkan Sultan Nazrin Shah yang turut hadir masih ada dan rekodnya juga ada.

Di dalam Perisytiharan Prinsip-Prinsip Perlembagaan ini, Raja-Raja Melayu menzahirkan bahawa “Kita akan bertindak atas nasihat” dan “Kita selaras dengan amalan Perlembagaan tidak seharusnya mendedah atau membincangkan dengan pihak media massa apa-apa perkara yang mungkin menimbulkan kontroversi mengenai hal ehwal pentadbiran negara/negeri”.

Selaras dengan itu, adalah lebih bijaksana untuk pihak istana tidak mengeluarkan apa-apa kenyataan yang boleh menimbulkan kontroversi. Kenyataan seperti persidangan Parlimen perlu diadakan secepat mungkin telah menimbulkan banyak polemik kerana ini hal politik. Jika yang tidak bersetuju bersuara pastilah ia akan mendedahkan institusi diraja kepada kritikan.

Bukannya tidak boleh Raja-Raja Melayu menimbang teliti soal-soal mengenai dasar negara atau mengenai hal ehwal pentadbiran negara/negeri tetapi biarlah ia dilakukan secara tertib dan rasmi mengikut prosedur dan peruntukan Perlembagaan di mana Perkara 38 (2) Perlembagaan menggariskan bahawa antara fungsi Majlis Raja-Raja adalah untuk:

“Menimbang teliti soal-soal mengenai dasar negara (misalnya perubahan tentang dasar imigresen) dan apa-apa perkara lain yang difikirkannya patut.”

Masa sama, Perkara 38 (3) Perlembagaan juga menggariskan bahawa:

“Apabila Majlis Raja-Raja menimbang teliti perkara mengenai dasar negara Yang di-Pertuan Agong hendaklah disertai oleh Perdana Menteri, dan Raja-Raja yang lain serta Yang di-Pertua-Yang di-Pertua Negeri disertai oleh Menteri-Menteri Besar atau Ketua-Ketua Menteri mereka; dan penimbangtelitian itu adalah antara fungsi yang dijalankan oleh Yang di-Pertuan Agong mengikut nasihat Jemaah Menteri, dan oleh Raja-Raja yang lain serta Yang di-Pertua-Yang di-Pertua Negeri itu mengikut nasihat Majlis Mesyuarat Kerajaan mereka.”

Kita yakin bahawa pihak kerajaan tidak mempunyai niat untuk tidak akur dengan titah pandangan Yang di-Pertuan Agong dan Raja-Raja Melayu dan kita juga percaya bahawa Baginda-Baginda semua ikhlas dalam menzahirkan titah pandangan, cuma jika ia dilakukan secara tertib dan rasmi pastilah tiada pihak boleh menggunakannya untuk kepentingan sendiri.

* Dr Iskandar Hasan Tan Abdullah
Beliau adalah Pensyarah Kanan di Fakulti Sains Pentadbiran dan Pengajian Polisi, UiTM Kelantan


40 peratus pesakit Long Covid kembali bekerja dalam tiga bulan

Sebanyak 30 hingga 40 peratus pesakit Covid berpanjangan (Long Covid) di Malaysia dapat kembali bekerja dalam tempoh tiga bulan selepas dijangkiti Covid-19, kata Menteri Kesihatan Khairy Jamaluddin.

Sementara itu, Khairy menerusi kenyataan hari ini berkata sebanyak 60 hingga 70 peratus pesakit pula dapat kembali bekerja dalam tempoh enam bulan selepas dijangkiti.

Menurutnya, lebih 4.4 juta individu telah berjaya sembuh daripada jangkitan Covid-19 sejak ia melanda negara lebih dua tahun lepas, namun ia mungkin permulaan kepada perjuangan yang panjang ke arah pemulihan sepenuhnya bagi segelintir individu, lapor Bernama.

Beliau berkata keadaan itu boleh berlaku tanpa mengira tahap jangkitan Covid-19 iaitu kadar prevalen di dalam negara bagi individu yang mengalami gejala Long Covid setelah sembuh daripada jangkitan kategori 4 dan 5 adalah 65.1 peratus, termasuk 61.2 peratus daripadanya mengalami lebih daripada dua gejala.

Khairy berkata Kementerian Kesihatan telah memberi rawatan perubatan rehabilitasi Long Covid kepada 2,798 pesakit menerusi rawatan pesakit dalam dan 6,432 pesakit melalui rawatan pesakit luar di fasilitinya di seluruh negara sehingga April tahun ini.

“KKM akan terus menambah lebih banyak sumber dan peralatan untuk merawat serta memulihkan kes-kes Long Covid sebagai sebahagian daripada strategi untuk melindungi dan merawat mereka yang berisiko tinggi untuk dijangkiti virus Covid-19,” katanya.

Antara gejala Long Covid yang kerap dialami dan boleh menyebabkan impak ke atas kefungsian serta aktiviti harian individu terkesan adalah kelesuan, kesukaran bernafas, batuk, kesakitan sendi dan otot, kesukaran tidur nyenyak, kelemahan anggota, masalah deria, kegelisahan, kekabutan otak (brain fog) dan lesi kulit.

Tanpa rawatan yang khusus dan berstruktur, keadaan tersebut boleh berterusan sehingga menjejaskan kualiti hidup individu yang mengalami gejala Long Covid, katanya.

Ia juga boleh menyebabkan kesan seperti peningkatan morbiditi, kehilangan upaya, penurunan produktiviti dan hilang punca pendapatan, yang akhirnya akan menyebabkan bebanan sosioekonomi bukan sahaja kepada individu tersebut malah keluarga, masyarakat serta ekonomi negara, katanya.

Beliau berkata individu yang mengalami gejala Long Covid serius sehingga menjejaskan kefungsian yang ketara serta menjejaskan keupayaan untuk kembali bekerja, boleh dirujuk kepada hospital yang mempunyai kepakaran perubatan rehabilitasi.

Khairy berkata perubatan rehabilitasi adalah kepakaran perubatan yang memberikan fokus kepada peningkatan kefungsian individu melalui diagnosis, rawatan kesihatan, mengurangkan kehilangan upaya serta pencegahan komplikasi.

“Intervensi program rehabilitasi bermatlamatkan kefungsian optimum fizikal, kognitif, sosial, psikologikal, vokasional dan avokasional, seiring dengan keperluan tersendiri individu yang terkesan,” katanya.


Terengganu siapkan 186 PPS tampung 73,490 mangsa banjir

Kerajaan Terengganu telah menyediakan 186 sekolah yang akan dijadikan Pusat Pemindahan Sementara (PPS) di seluruh negeri bagi menempatkan puluhan ribu mangsa banjir menjelang musim Monsun Timur Laut beberapa hari lagi.

Ahli Exco Negeri Datuk Satiful Bahari Mamat berkata persiapan awal dengan menghantar barangan ke sekolah terbabit dilakukan Jabatan Kebajikan Masyarakat (JKM) negeri bermula semalam.

Menurutnya, pihaknya juga percaya Jabatan Pendidikan Negeri Terengganu (JPNT) juga sudah melakukan persiapan lebih awal lagi dalam pemilihan sekolah yang dijadikan PPS.

“Setakat ini, JPNT menyediakan 186 sekolah di seluruh Terengganu untuk dijadikan PPS dan boleh menampung kemasukan mangsa banjir tanpa sebarang masalah.

“Kita mahu memastikan mangsa banjir yang ditempatkan di PPS nanti berada dalam keadaan baik dan bekalan makanan mencukupi,” katanya yang juga Pengerusi Jawatankuasa Pelaksanaan Syariah, Pendidikan dan Pengajian Tinggi Terengganu, menurut BH.

Mengulas lanjut, Satiful berkata sekolah yang dijadikan PPS nanti mampu menampung seramai 73,490 mangsa banjir seluruh negeri ini.

Difahamkan, sebelum ini sebanyak 580 PPS yang mampu menampung sehingga 147,600 mangsa banjir telah dikenal pasti di seluruh Terengganu.

Empat daerah di seluruh negeri itu telah dikenal pasti berisiko tinggi untuk dilanda banjir pada Monsun Timur Laut kali ini iaitu Kemaman, Dungun, Hulu Terengganu dan Besut.

Sebanyak 30 lokasi paling berisiko juga telah dikenal pasti antaranya, Air Puteh, Seberang Tayor dan Bukit Mentok (Kemaman), Pasir Raja dan Kuala Jengal (Dungun) serta Kampung Lubok Periuk (Hulu Terengganu).

Semua lokasi itu terletak di kawasan rendah di pinggir sungai atau laut yang tidak berupaya menampung kapasiti hujan lebat dan aliran sungai pada musim tengkujuh.

Selain kapasiti hujan terlalu hebat, fenomena air pasang besar, ombak tinggi dan tempias ribut dan taufan di Laut China Selatan juga punca banjir di Terengganu sepanjang Monsun Timur Laut.


Ivermectin untuk haiwan bukan manusia, pakar farmasi bidas pembangkang

Beberapa pakar farmasi membidas Ahli Parlimen, terutama pembangkang, yang mendesak ubat antiparasit haiwan, Ivermectin, digunakan bagi merawat pesakit Covid-19 tanpa mengambil kira keputusan ujian klinikal dan risiko keselamatan.

Antara yang mendesak ubat haiwan itu digunakan kepada pesakit Covid-19 ialah Ahli Parlimen Kota Raja, Mohamad Sabu, Khalid Samad (Shah Alam), R Sivarasa (Sungai Buloh), Johari Abdul Ghani (Sungai Petani), Sim Tze Tzin (Bayan Baru), William Leong (Selayang), dan P Prabakaran (Batu).

Pakar farmasi memaklumkan penggunaan Ivermectin dengan dos tidak tepat boleh menyebabkan kesan sampingan yang serius, termasuk buta, sesak nafas dan koma.

Presiden Persatuan Farmasi Malaysia (MPS), Amrahi Buang, mempersoalkan desakan itu yang rata-ratanya tanpa berasaskan bukti dan data kajian perubatan, sebaliknya dibuat berpandukan perasaan panik akibat situasi semasa penularan Covid-19.

Beliau berkata, semua pihak perlu menyerahkan kepada Bahagian Regulatori Farmasi Negara (NPRA) membuat keputusan secara bebas tanpa campur tangan pentadbiran atau desakan politik, demi kebaikan semua pihak.

“Buat masa ini, produk Ivermectin yang didaftarkan di Malaysia hanya diluluskan untuk kegunaan haiwan, tiada yang dibenarkan untuk kegunaan manusia.

“Penggunaan ubat ini mungkin ada risiko pada kesihatan dan nyawa manusia. Jadi, tak perlu politikkan perkara ini kerana siapa yang akan tanggung kesannya jika ia diluluskan tanpa kajian mencukupi?

“Hakikatnya, pakar pelbagai bidang masih berbeza pendapat berhubung keberkesanan Ivermectin terhadap pesakit Covid-19, termasuk Pentadbiran Makanan dan Ubat-ubatan (FDA) Amerika Syarikat, European Medicines Agency (EMA) dan Pertubuhan Kesihatan Sedunia (WHO) belum meluluskan penggunaannya untuk pencegahan dan rawatan kecuali untuk tujuan klinikal,” katanya seperti dilaporkan BH hari ini.

Amrahi mengulas tindakan beberapa Ahli Parlimen pembangkang di Dewan Rakyat semalam, yang mendesak Menteri Kesihatan, Datuk Seri Dr Adham Baba, menggunakan kuasanya untuk meluluskan penggunaan Ivermectin untuk pesakit Covid-19, sebelum kajian klinikal mengenainya selesai.

Ketika ini, Kementerian Kesihatan (KKM) sedang menjalankan kajian klinikal penggunaan ubat Ivermectin bagi merawat pesakit Covid-19 di 18 hospital kerajaan dan keputusannya dijangka diketahui pada September depan.

Sementara itu, pakar farmasi daripada Universiti Kebangsaan Malaysia (UKM), Prof Madya Dr Ernieda Md Hatah berkata penggunaan Ivermectin secara melulu boleh menyebabkan pesakit berdepan kesan sampingan serius.

“Ubat Ivermectin ada kesan sampingan serius jika terlebih dos, seperti pendarahan pada mata, hilang penglihatan, sesak nafas, tidak boleh mengawal kencing, diarea, kekeliruan, sawan, koma dan kerosakan pada hati, selain kesan ringan seperti muntah dan ruam,” katanya.

Ernieda berkata, masih terlalu banyak persoalan yang belum terjawab mengenai penggunaan Ivermectin dan kebanyakan pakar penyakit berjangkit yang berpegang pada bukti klinikal, belum menyarankan penggunaannya.

“Buat masa ini, Ivermectin hanya sah selamat untuk merawat cacing dan kudis buta. Kita tidak tahu sepenuhnya kesan terhadap pesakit Covid-19, khususnya yang memiliki komorbiditi seperti masalah jantung, kencing manis dan buah pinggang.

“Kita juga tidak tahu dos yang sesuai kerana kajian yang dilaksanakan menggunakan dos berbeza-beza. Kita perlu dos yang tinggi untuk mendapat kesan antiviral, namun apa kesan dos Ivermectin yang tinggi kepada pesakit?

“Malah, tiada kajian jangka panjang untuk menentukan tempoh penggunaan Ivermectin. Oleh itu, kita perlu menunggu hasil kajian klinikal untuk pastikan ia selamat untuk semua pesakit.

“Jika ia terbukti selamat, sudah pasti ia akan diberi kepada pesakit. Kita tidak mahu ia berkesan merawat Covid-19, tapi akhirnya menghadapi kerosakan hati atau kesan samping serius,” katanya.

Dalam pada itu, Ernieda turut membangkitkan kemungkinan ubat Ivermectin yang dimiliki beberapa pihak swasta dan individu ketika ini, diperoleh daripada pasaran gelap.

“Kemasukan Ivermectin ke Malaysia hanya boleh diluluskan NPRA menggunakan Lesen Import Percubaan Klinikal (CTIL), iaitu khusus untuk kegunaan kajian klinikal di hospital.

“Jadi, dari mana individu tertentu mendapat bekalan Ivermectin? Tentu daripada pasaran gelap dan kita bimbang yang dijual itu ubat palsu, bukan Ivermectin yang sebenar,” katanya.


Rompakan berkumpulan, dua individu termasuk pegawai SPRM direman

Seorang pegawai Suruhanjaya Pencegahan Rasuah Malaysia (SPRM) antara dua individu yang direman selepas disyaki terbabit kes rompakan berkumpulan pada Jumaat lalu

Kedua-dua individu yang ditahan polis masing-masing direman tiga dan empat hari.

Perkara itu disahkan Ketua Polis Daerah Dang Wangi, Asisten Komisioner Noor Dellhan Yahaya yang berkata tangkapan dibuat oleh Bahagian Siasatan Jenayah Ibu Pejabat Polis Daerah (IPD) Dang Wangi ke atas pegawai agensi penguat kuasa dan seorang lagi individu bersabit satu kes jenayah membabitkan kerugian RM700,000.

“Setakat ini, seramai 12 individu sudah dipanggil untuk diambil keterangan bagi membantu siasatan,” katanya lapor BH hari ini.

Jelasnya lagi, siasatan lanjut masih diteruskan mengikut Seksyen 395 Kanun Keseksaan.

Media semalam melaporkan, dua individu termasuk seorang pegawai agensi penguat kuasa ditahan polis selepas disyaki terbabit kes rompakan berkumpulan di sebuah rumah di Jalan Ampang.

Dalam kejadian 12 tengah hari Jumaat lalu, tiga lelaki memperkenalkan diri sebagai pegawai penguat kuasa sebuah agensi penguat kuasa memecah masuk rumah seorang ahli perniagaan berusia 50-an.

Sumber dilaporkan berkata, bertindak atas laporan polis menjalankan siasatan dan berjaya menahan dua lelaki termasuk seorang pegawai penguat kuasa masing-masing berusia 30-an.

Katanya, polis sedang mengesan suspek yang masih bebas.

SPRM dalam kenyataan kemudian mengesahkan seorang pegawai suruhanjaya itu ditahan polis bagi membantu siasatan berhubung kes jenayah.

Suruhanjaya itu memberi kerjasama penuh untuk mengesan pegawai terbabit dan menyerahkannya kepada polis.

Pihaknya tidak akan berkompromi atau melindungi mana-mana pegawai yang terbabit dengan sebarang kesalahan jenayah.


PKR lawan al-Quran

Ahli-ahli Parti Keadilan Rakyat (PKR) sepatutnya bersikap ‘menyerang’ terhadap kenyataan-kenyataan ahli politik yang berkeras untuk mempolitikkan agama, demikian kata-kata salah seorang pemimpin parti itu dalam ucapan penggulungannya di Kongres Nasional Khas PKR semalam.

Hal ini jelas menunjukkan kejahilan dan sifat buta al-Quran yang lebih parah daripada sifat buta huruf. Al-Quran menegaskan firman Allah SWT kepada para malaikat ketika hendak mencipta manusia pertama iaitu Nabi Adam AS, daripada zuriatnya dilahirkan seluruh manusia. Firman-Nya:

﴿وَإِذۡ قَالَ رَبُّكَ لِلۡمَلَٰٓئِكَةِ إِنِّي جَاعِلٞ فِي ٱلۡأَرۡضِ خَلِيفَةٗۖ قَالُوٓاْ أَتَجۡعَلُ فِيهَا مَن يُفۡسِدُ فِيهَا وَيَسۡفِكُ ٱلدِّمَآءَ وَنَحۡنُ نُسَبِّحُ بِحَمۡدِكَ وَنُقَدِّسُ لَكَۖ قَالَ إِنِّيٓ أَعۡلَمُ مَا لَا تَعۡلَمُونَ٣٠﴾

“Ingatlah ketika Tuhanmu berfirman kepada para malaikat: ‘Sesungguhnya, Aku hendak menjadikan seorang khalifah di muka bumi.’ Mereka berkata: ‘Mengapa Engkau hendak menjadikan (khalifah) di bumi itu orang yang akan membuat kerosakan padanya dan menumpahkan darah, padahal kami sentiasa bertasbih dengan memuji Engkau dan menyucikan Engkau?’ Tuhan berfirman: ‘Sesungguhnya, Aku mengetahui apa yang tidak kamu ketahui.’” (Surah al-Baqarah: 30)

Para ulama’ mentafsirkan perkataan khalifah dalam bahasa al-Quran yang disebutkan dalam ayat di atas dengan makna siasah yang bererti politik. Perkara ini telah dihuraikan oleh para ulama’ sebagaimana berikut:

إِقَامَةُ الدِّينِ وَسِيَاسَةُ الدُّنْيَا بِهِ.

“Menegakkan al-din (Islam) dan politik mentadbir urusan dunia dengan Islam (siasah).” (Al-Mawardi dalam kitab al-Ahkam al-Sultaniyyah, ms. 15 dan Ibn Khaldun dalam kitab Tarikhnya, jld. 1, ms. 239)

Di samping melaksanakan tugas sebagai hamba Allah dengan melakukan ibadat, Allah juga mewajibkan kepada seluruh hamba-Nya agar berpolitik.

Oleh itu, Allah SWT juga melantik para rasul supaya berdakwah yang tidak terpisah daripada urusan politik. Peranan itu berakhir dengan lahirnya nabi akhir zaman, Nabi Muhammad SAW yang berdakwah dan berhijrah untuk menyempurnakan tuntutan berpolitik dengan menegakkan sebuah negara yang mendaulatkan syariat Allah SWT.

Dalam pada itu, Rasulullah SAW tetap mengekalkan kedudukan raja-raja yang memeluk Islam, seperti al-Najasyi Malik bin Ashamah yang merupakan Raja Habsyah, Raja Oman, raja-raja di Yaman dan lain-lain. Ini adalah pelaksanaan hukum politik Islam.

Begitu juga dengan kurniaan Allah SWT berupa kenabian dan kerajaan kepada Bani Isra’il yang ditegaskan melalui firman-Nya:

﴿وَإِذۡ قَالَ مُوسَىٰ لِقَوۡمِهِۦ يَٰقَوۡمِ ٱذۡكُرُواْ نِعۡمَةَ ٱللَّهِ عَلَيۡكُمۡ إِذۡ جَعَلَ فِيكُمۡ أَنۢبِيَآءَ وَجَعَلَكُم مُّلُوكٗا وَءَاتَىٰكُم مَّا لَمۡ يُؤۡتِ أَحَدٗا مِّنَ ٱلۡعَٰلَمِينَ٢٠﴾

“Dan (ingatlah) ketika Musa berkata kepada kaumnya: ‘Wahai kaumku! Ingatlah ni‘mat Allah atasmu ketika Dia mengangkat nabi-nabi antara kamu, dan dijadikan-Nya bagi kamu raja-raja, dan diberikan-Nya kepadamu apa yang belum pernah diberikan-Nya kepada seorang pun antara umat-umat yang lain.’” (Surah al-Ma’idah: 20)

Al-Quran membawakan contoh konsep khalifah dan raja melalui beberapa kisah. Antaranya, kisah Nabi Daud AS yang dilantik menjadi khalifah. Kisah ini dinyatakan oleh firman Allah SWT:

﴿يَٰدَاوُۥدُ إِنَّا جَعَلۡنَٰكَ خَلِيفَةٗ فِي ٱلۡأَرۡضِ فَٱحۡكُم بَيۡنَ ٱلنَّاسِ بِٱلۡحَقِّ وَلَا تَتَّبِعِ ٱلۡهَوَىٰ فَيُضِلَّكَ عَن سَبِيلِ ٱللَّهِۚ إِنَّ ٱلَّذِينَ يَضِلُّونَ عَن سَبِيلِ ٱللَّهِ لَهُمۡ عَذَابٞ شَدِيدُۢ بِمَا نَسُواْ يَوۡمَ ٱلۡحِسَابِ٢٦﴾

“Wahai Daud! Sesungguhnya Kami telah menjadikan kamu khalifah (penguasa) di muka bumi, maka jalankanlah hukum antara manusia dengan adil dan janganlah kamu mengikuti hawa nafsu, kerana yang demikian itu akan menyesatkan kamu dari jalan Allah. Sesungguhnya, orang-orang yang sesat dari jalan Allah akan mendapat azab yang berat, kerana mereka melupakan Hari Perhitungan.” (Surah Sad: 26)

Selain itu, Allah SWT juga mengiktiraf Nabi Sulaiman AS yang dilantik menjadi raja secara warisan, sebagaimana firman-Nya:

﴿وَوَرِثَ سُلَيۡمَٰنُ دَاوُۥدَۖ وَقَالَ يَٰٓأَيُّهَا ٱلنَّاسُ عُلِّمۡنَا مَنطِقَ ٱلطَّيۡرِ وَأُوتِينَا مِن كُلِّ شَيۡءٍۖ إِنَّ هَٰذَا لَهُوَ ٱلۡفَضۡلُ ٱلۡمُبِينُ١٦﴾

“Dan Sulaiman telah mewarisi Daud, dan dia berkata: ‘Wahai manusia! Kami telah diberikan pengertian tentang suara burung dan kami diberikan segala sesuatu. Sesungguhnya, (semua) ini benar-benar suatu kurniaan yang nyata.’” (Surah al-Naml: 16)

Begitu juga sabda Rasulullah SAW:

كَانَتْ بَنُو إسْرائِيلَ تَسُوسُهُمُ الأنْبِيَاءُ

“Kaum Bani Isra’il pada zaman dahulu, para anbiya’ menjadi pemimpin (siasah) yang mentadbir urusan politik mereka.” (Riwayat al-Bukhari, no. 3455 dan Muslim, no. 1842)

Allah SWT juga menegaskan mengenai konsep politik secara umum adalah untuk menegakkan keadilan kepada seluruh manusia, sebagaimana firman-Nya:

﴿إِنَّ ٱللَّهَ يَأۡمُرُكُمۡ أَن تُؤَدُّواْ ٱلۡأَمَٰنَٰتِ إِلَىٰٓ أَهۡلِهَا وَإِذَا حَكَمۡتُم بَيۡنَ ٱلنَّاسِ أَن تَحۡكُمُواْ بِٱلۡعَدۡلِۚ إِنَّ ٱللَّهَ نِعِمَّا يَعِظُكُم بِهِۦٓۗ إِنَّ ٱللَّهَ كَانَ سَمِيعَۢا بَصِيرٗا٥٨ يَٰٓأَيُّهَا ٱلَّذِينَ ءَامَنُوٓاْ أَطِيعُواْ ٱللَّهَ وَأَطِيعُواْ ٱلرَّسُولَ وَأُوْلِي ٱلۡأَمۡرِ مِنكُمۡۖ فَإِن تَنَٰزَعۡتُمۡ فِي شَيۡءٖ فَرُدُّوهُ إِلَى ٱللَّهِ وَٱلرَّسُولِ إِن كُنتُمۡ تُؤۡمِنُونَ بِٱللَّهِ وَٱلۡيَوۡمِ ٱلۡأٓخِرِۚ ذَٰلِكَ خَيۡرٞ وَأَحۡسَنُ تَأۡوِيلًا٥٩﴾

“Sesungguhnya, Allah menyuruh kamu supaya menyerahkan segala jenis amanah kepada ahlinya (yang berhak menerimanya), dan apabila kamu menetapkan hukum antara manusia supaya kamu menetapkannya dengan adil. Sesungguhnya, Allah memberikan pengajaran yang sebaik-baiknya kepada kamu. Sesungguhnya, Allah adalah Maha Mendengar, lagi Maha Melihat. (58) Wahai orang-orang yang beriman! Taatilah Allah dan taatilah Rasul(-Nya), dan Uli al-Amri (orang-orang yang berkuasa) daripada kalangan kamu. Kemudian, jika kamu berlainan pendapat tentang sesuatu, maka kembalikanlah ia kepada Allah (al-Quran) dan Rasul (Sunnah), jika kamu benar-benar beriman kepada Allah dan Hari Kemudian. Oleh yang demikian, perkara itu lebih utama (bagimu) dan lebih baik kesudahannya. (59)” (Surah al-Nisa’: 58-59)

Islam mewajibkan gabungan politik antara para pemerintah dengan para ulama’, termasuk daripada kalangan raja-raja yang terkandung maksudnya dalam istilah Uli al-Amri yang berprinsipkan beriman kepada Allah SWT dan Hari Akhirat.

Imam al-Ghazali RH telah menulis dalam kitabnya yang masyhur:
الدِّينُ أُسٌّ والسُّلْطَانُ حَارِسٌ وَمَا أُسَّ لَهُ فَمَهْدُومٌ وَمَا لَا حَارِسَ لَهُ فَضَائِعٌ.

“Al-din (Islam) itu asasnya, adapun sultan (pemerintah yang mempunyai kuasa politik) pula menjadi pengawasnya. Sesuatu perkara yang tiada asasnya, akan runtuh (binasa); manakala perkara yang tiada pengawas yang berpolitik mentadbir akan menyebabkan ajaran agama dihilangkan.” (Abu Hamid al-Ghazali, al-Iqtisad fi al-I‘tiqad, ms. 128)

Perkara ini sekali gus menunjukkan bahawa Sultan (raja-raja) juga mempunyai hak kewajipan berpolitik.

Namun demikian, apa yang berlaku sekarang adalah kita masih mengekalkan warisan penjajah dengan memisahkan politik daripada agama dan memisahkan raja-raja daripada politik. Malah, raja-raja hanyalah ditugaskan supaya menjaga agama sahaja.

Apa yang dipertahankan oleh PKR itu merupakan ajaran yang dinyatakan oleh Bible (Injil) yang telah dipesongkan daripada agama para anbiya’, sepertimana yang disebutkan dalam petikan ini:

“Render unto Caesar the things which are Caesar’s, and unto God the things that are God’s.”

“Serahkan urusan kerajaan kepada raja (manusia), dan serahkan urusan Tuhan kepada Tuhan.” (Matthew 22: 21)

Al-Quran mendedahkan kesesatan Ahli Kitab yang bertindak meminda kitab Allah. Hal ini telah dijelaskan oleh firman Allah SWT:

﴿فَوَيۡلٞ لِّلَّذِينَ يَكۡتُبُونَ ٱلۡكِتَٰبَ بِأَيۡدِيهِمۡ ثُمَّ يَقُولُونَ هَٰذَا مِنۡ عِندِ ٱللَّهِ لِيَشۡتَرُواْ بِهِۦ ثَمَنٗا قَلِيلٗاۖ فَوَيۡلٞ لَّهُم مِّمَّا كَتَبَتۡ أَيۡدِيهِمۡ وَوَيۡلٞ لَّهُم مِّمَّا يَكۡسِبُونَ٧٩﴾

“Maka, kecelakaan yang besarlah bagi orang-orang yang menulis al-Kitab dengan tangan mereka sendiri, lalu dikatakannya: ‘Ini dari Allah’, (dengan maksud) untuk memperoleh keuntungan yang sedikit dengan perbuatan itu. Maka, kecelakaan yang besarlah bagi mereka, akibat apa yang ditulis oleh tangan mereka sendiri, dan kecelakaan yang besarlah bagi mereka, akibat apa yang mereka kerjakan.” (Surah al-Baqarah: 79)

Silakan baca Perlembagaan Parti Islam Se-Malaysia (PAS) yang menegaskan hukum tertinggi ialah al-Quran, Hadis, Ijmak dan Qiyas. Inilah asas agama yang menjadi pegangan PAS dan perjuangannya. Adakah kerana perkara ini, maka PAS dituduh memperalatkan agama?

Bagaimanakah pula dengan perjuangan PKR?

Kita berharap supaya mereka kembali kepada al-Quran; petunjuk Allah SWT yang kekal terpelihara sepanjang zaman.

Sesungguhnya, melawan al-Quran bermakna melawan Allah yang Maha Berkuasa.

Tan Sri Abdul Hadi Awang,
Presiden PAS.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


PRN enam negeri dijangka Jun

Kerajaan Pakatan Harapan (PH) Negeri Sembilan merancang membubar Dewan Undangan Negeri (DUN) pada 1 Jun depan, bagi membolehkan Pilihan Raya Negeri (PRN) diadakan.

Menteri Besar, Datuk Seri Aminuddin Harun, mengumumkan demikian menyusul selepas rakan sejawatnya di Kedah, Datuk Seri Muhammad Sanusi Md Nor, menjangkakan pembubaran DUN di negeri itu selepas pertengahan Jun depan.

Aminuddin berkata, perkara itu akan dimaklumkan kepada Majlis Presiden PH akan datang dan terpulang kepada Suruhanjaya Pilihan Raya (SPR) untuk menetapkan tarikh PRN di Negeri Sembilan serta lima lagi negeri lain.

“Pembubaran DUN pada tarikh berkenaan paling sesuai kerana akhir Mei adalah tempoh akhir (DUN Negeri Sembilan)…jadi selepas Mei atau Jun, ok tiada masalah.

“Mungkin kita (Negeri Sembilan) lebih awal seminggu dua (bubar DUN), itu adalah sesuai. Bermakna kita akan bersama (dengan negeri lain) mengadakan pilihan raya,” katanya.

Beliau berkata demikian ketika ditemui pada Majlis Tahun Baharu Cina 2023 Bersama Sunrise MCL Land di Pejabat Sunrise MCL Land, Forest Height, Senawang, di Seremban, hari ini (2 Januari 2023).

Semalam, Muhammad Sanusi memberi bayangan DUN Kedah akan dibubarkan selepas 18 Jun depan dengan beberapa faktor diambil kira.

Menteri Besar Kedah itu berkata, ini termasuk sambutan Ramadan, Aidilfitri, tempoh ibadat haji serta Aidiladha dan Hari Keputeraan Tuanku Sultan Kedah, yang menyebabkan pihaknya berpandangan DUN Kedah tidak sesuai dibubarkan ketika ini.

Dalam pada itu, Aminuddin yang juga Naib Presiden PKR, mengakui setakat ini pihaknya tidak dihubungi menteri besar atau ketua menteri dari lima lagi negeri iaitu Selangor, Pulau Pinang, Kedah, Kelantan dan Terengganu, mengenai penetapan tarikh PRN berkenaan.

“Kita akan hadir mesyuarat menteri-menteri besar hujung bulan ini, jadi kita akan bincang secara tidak formal apabila semua bertemu,” katanya.

Enam Negeri – Kedah, Kelantan, Terengganu, Pulau Pinang, Selangor dan Negeri Sembilan – yang masing-masing ditadbir PH dan PN akan mengadakan PRN masing-masing setelah tidak menyertai Pilihan Raya Umum Ke-15, November tahun lalu.


Hadi beritahu rakyat Malaysia PN cukup sokongan bentuk kerajaan

Presiden PAS, Tan Sri Abdul Hadi Awang memaklumkan kepada rakyat Malaysia bahawa Perikatan Nasional sudah mempunyai lebih daripada sokongan ahli Parlimen yang diperlukan untuk membentuk Kerajaan Persekutuan

Beliau berkata demikian ketika ditemui di luar kediaman Pengerusi Perikatan Nasional Tan Sri Muhyiddin Yassin, di Bukit Damansara, hari ini (21 November 2022).

Abdul Hadi yang juga Timbalan Pengerusi Perikatan Nasional berkata, pihaknya hanya menunggu untuk diundang ke Istana Negara pada bila-bila masa sahaja.

Sebelum ini, Setiausaha Agung Perikatan Nasional, Datuk Seri Hamzah Zainudin mengeluarkan kenyataan pihaknya sudah mengemukakan surat akuan berkanun (SD) daripada ahli Parlimen yang memberi kepercayaan kepada Ahli Parlimen Pagoh untuk dilantik sebagai Perdana Menteri ke-10 oleh Yang di-Pertuan Agong.

Hamzah berkata, jumlah SD yang dihantar adalah melebihi 112 iaitu jumlah kepercayaan majoriti ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan.

Bagaimanapun, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memperkenankan lanjutan tempoh penyerahan akuan berkanun dan nama calon Perdana Menteri ke-10 sehingga jam 2 petang esok (22 November 2022).

Perkara itu dimaklumkan Datuk Pengelola Bijaya Diraja, Datuk Seri Ahmad Fadil Shamsuddin susulan permohonan dibuat ketua parti-parti politik, hari ini.

Terdahulu, Istana Negara menetapkan sehingga jam 2 petang ini untuk semua ketua-ketua parti politik menyerahkan surat sokongan masing-masing bagi melantik perdana menteri.


Wan Saiful terus beri semangat kepada pencarum KWSP jalan kaki

Rakyat marhaen yang berjalan kaki dari Tol Skudai di Johor Bahru untuk ke Istana Negara bagi menyerahkan surat pengeluaran caruman Kumpulan Wang Simpanan Pekerja (KWSP) terpaksa berhenti rehat seketika di Ayer Keroh, Melaka.

Norazlan Ismail, 49, terpaksa berhenti seketika kerana keadaan kakinya yang melecet.

Perkara itu dinyatakan Ahli Parlimen Perikatan Nasional (PN) Tasek Gelugor, Datuk Wan Saiful Wan Jan dalam Facebook beliau malam tadi, sambil terus memberi sokongan kepada Norazlan.

“Saya berkesempatan menghubungi saudara Norazlan Ismail, seorang rakyat marhain yang sanggup berjalan sejauh 312 kilometer dari Tol Skudai, menuju ke Istana Negara, demi membawa misi pengeluaran caruman #KWSPbersasar.

“Beliau (Norazlan) memaklumkan berhenti rehat seketika berhampiran Ayer Keroh, Melaka walaupun keadaan kakinya melecet sedikit. Cuaca tidak menentu kadang kala hujan,” katanya yang sentiasa mengambil berat keselamatan dan kesihatan Norazlan.

Sebelum ini, beberapa ahli Parlimen PN, termasuk Wan Saiful sentiasa memperjuangkan pengeluaran caruman KWSP secara bersasar bagi membantu rakyat yang menderita selepas pandemik Covid-19, namun kerajaan Pakatan Harapan-Barisan Nasional (PH-BN) tidak mempedulikannya.

Mengulas lanjut, Wan Saiful yang juga bekas Ketua Penerangan Bersatu Malaysia berkata beliau bangga melihat Norazlan terus bersemangat meneruskan perjalanan membawa suara pencarum-pencarum KWSP yang menuntut pengeluaran secara bersasar.

“Saya lihat beliau tetap bersemangat meneruskan perjalanan. Anak-anak pendorong kekuatannya. Masy-Allah.

“Saya sempat berpesan agar beliau berhati-hati dan mendoakan segala urusan dipermudahkan. Amin,” katanya.

Terdahulu, dalam kenyataan lebih awal semalam, Wan Saiful menyalahkan sikap kerajaan pimpinan Datuk Seri Anwar Ibrahim yang masih gagal memahami kesusahan rakyat dan mahu mengeluarkan caruman KWSP bersasar.

Katanya, ada pencarum yang terpaksa berjalan kaki beratus-ratus kilometer semata-mata untuk menarik perhatian mereka terhadap derita yang dihadapi.

“Saya sedih kerana kerajaan kayangan PH-UMNO tidak mengendahkan derita rakyat sehingga saudara Norazlan Ismail, seorang rakyat marhaen sanggup berjalan beratus kilometer untuk menarik perhatian kerajaan.

“Saya menyokong rayuan agar pengeluaran KWSP bersasar dibenarkan. Saya tidak faham kenapa PH-UMNO terus gagal memahami kesusahan rakyat marhaen dan amat antirakyat sehingga ada yang terpaksa tunjuk perasaan macam ni,” katanya.


Tuan Ibrahim cadang PEJUANG dibubar, ahli sertai PAS, Bersatu

Timbalan Presiden PAS Datuk Seri Tuan Ibrahim Tuan Man berkata Perikatan Nasional (PN) menolak permohonan Parti Pejuang Tanahair (PEJUANG) untuk menyertai gabungan itu kerana bimbang kemasukan parti baharu menjelang Pilihan Raya Negeri (PRN) akan mengganggu perbincangan pembahagian kerusi.

“Masa dia masuk dekat PRN… parti komponen PN sudah bincang (pembahagian kerusi)… bila terima masuk ia mungkin akan mengganggu proses perbincangan yang sedang berjalan,” katanya menurut laporan FMT.

Pada Pilihan Raya Umum Ke-15 (PRU-15) November tahun lalu, PEJUANG yang dipimpin Tun Dr Mahathir Mohamad, bukan sahaja kalah semua kerusi ditandingi, malah calonnya termasuk Dr Mahathir turut hilang wang deposit.

Sejak itu PEJUANG terus dilanda krisis dengan Dr Mahathir kemudian mengumumkan keluar parti dan menyertai Putra pimpinan Datuk Ibrahim Ali, manakala anaknya Datuk Seri Mukhriz memohon PEJUANG menyertai gabungan PN.

Mengulas lanjut, Tuan Ibrahim berkata penyatuan ummah tidak akan berlaku sebab PEJUANG bukan parti utama sepertimana UMNO atau Bersatu.

“Walaupun Pejuang masuk pilihan raya, ia kalah hampir semua dan mereka akui hilang deposit,” katanya lagi.

Tuan Ibrahim juga berkata PEJUANG wajar dibubarkan dan ahlinya menyertai PAS atau Bersatu.

“Itu lebih baik berbanding banyakkan parti kecil kerana akhirnya ia akan menimbul masalah,” katanya.

Selain Mukhriz yang juga ADUN Jitra, PEJUANG juga memegang tiga kerusi DUN iaitu Anak Bukit di Kedah serta Jeram dan Kuang di Selangor yang dimenangi ahlinya ketika bertanding bawah tiket Bersatu dan Pakatan Harapan pada 2018.

“Saya jangka mereka tahu dengan bersendirian dia tak boleh pertahan kerusi itu maka dia cari gabungan lain,” kata Tuan Ibrahim.

Pada 21 Mac lalu, Majlis Tertinggi Perikatan Nasional (PN) membuat keputusan menolak permohonan PEJUANG untuk menyertai gabungan itu.

Keputusan itu dibuat pada mesyuarat dipengerusikan Tan Sri Muhyiddin Yassin yang juga Presiden Bersatu.


Isu LCS: Zainab bukan isteri saya, kata menteri tugas-tugas khas

Menteri di Jabatan Perdana Menteri (Tugas-tugas Khas) Datuk Dr Abd Latiff Ahmad menafikan dakwaan Timbalan Presiden PKR Rafizi Ramli, bahawa Zainab Mohd Salleh yang dituduh terbabit dalam skandal kapal tempur pesisir pantai (LCS), adalah isterinya.

“Merujuk kepada laporan berita yang tular berkaitan siasatan projek kapal tempur pesisir (LCS), saya menegaskan bahawa Zainab Mohd Salleh bukan isteri saya seperti mana yang dinyatakan dalam berita tersebut.

“Sebagai Anggota Kabinet, saya bersedia memberi kerjasama penuh sekiranya pihak berkuasa ingin menjalankan siasatan selanjutnya,” katanya dalam kenyataan ringkas hari ini (22 Ogos 2022).

Terdahulu, Rafizi mendakwa kononnya isteri Latiff sebagai pemilik syarikat yang didakwa menyeleweng dana projek LCS Tentera Laut Diraja Malaysia (TLDM) bernilai RM9 bilion.

Bekas Ahli Parlimen Pandan daripada Pakatan Harapan (PH) berkata, kedua-dua syarikat itu mempunyai nama yang serupa dengan sebuah syarikat Perancis.

Syarikat-syarikat tersebut telah didaftarkan sebagai syarikat luar pesisir di Malta dan Labuan.

Rafizi mendakwa individu tersebut, yang dilantik sebagai perunding teknikal dan pembekal alat ganti, menghantar invois bagi kerja-kerja yang tidak dilaksanakannya. Akibatnya, sebanyak RM243 juta diseleweng.

“Zainab Mohd Salleh ialah isteri kedua kepada Datuk Dr Abdul Latiff Ahmad, Menteri di Jabatan Perdana Menteri. Semasa skandal ini berlaku, beliau yang juga Ahli Parlimen Mersing merupakan pemimpin UMNO sebelum menyertai Bersatu selepas PRU2018.

“Laporan siasatan dalaman projek LCS juga secara jelas menyebut bahawa Zainab Mohd Salleh adalah isteri kepada Dr Latiff Ahmad. Muka surat 96, perenggan 3.16.13.2 laporan menyebut “It is noted that Abdul Latiff is the spouse of Zainab” yang bermaksud “Siasatan mengambil maklum bahawa Abdul Latiff adalah suami kepada Zainab”.

“Beliau adalah Timbalan Menteri Pertahanan bagi tempoh 2008 hingga 2013. Menteri Pertahanan ketika ini ialah Dato’ Seri Zahid Hamidi, Presiden UMNO sekarang.

“Semakan saya menunjukkan bahawa skim menyeleweng dana awam dari projek LCS ini dibuat selama bertahun-tahun dan dengan penuh perancangan. Saya juga boleh mengesahkan bahawa ada pelbagai bentuk kontrak pertahanan lain yang melibatkan Latiff Ahmad dan LCS bukan satu-satunya projek yang melibatkan syarikat-syarikat berkait dengan beliau,” dakwa Rafizi.

Sebelum ini, Jawatankuasa Kira-kira Wang Negara (PAC) Parlimen memaklumkan Putrajaya membelanjakan RM6.08 bilion bagi projek LCS untuk tentera laut, tetapi tiada satu pun daripada enam kapal tersebut disiapkan atau dihantar.

Berita berkaitan: Rafizi gagal dedah peralatan kapal LCS boleh dibeli di 7-Eleven seperti dijanjikan


Labuan capai imuniti kelompok hari ini

Lapan puluh peratus populasi dewasa menerima suntikan hari ini menjadikan Labuan sebagai negeri pertama di Malaysia mencapai imuniti kelompok dalam usaha membendung penularan Covid-19.

Sehingga kini Wilayah Persekutuan itu telah memberi suntikan vaksin kepada 54,800 daripada 68,500 penduduk dewasa yang disenaraikan sebagai layak untuk Program Imunisasi Covid-19 Kebangsaan (PICK).

Pasukan Petugas Khas Imunisasi Covid-19 (CITF) Labuan dan Jawatankuasa Pengurusan Bencana Negeri (JPBN) Labuan menyifatkan program ini sebagai tugas yang sukar tetapi mengakui kerjasama berpasukan yang hebat telah membuahkan kejayaan.

Memetik laporan Bernama, Pengerusi CITF Labuan Rithuan Ismail berkata sebanyak 54,800 (80 peratus) daripada jumlah populasi yang layak untuk divaksin, telah menerima dua dos vaksin.

“Kami gembira dapat mencapai imuniti kelompok tiga hari lebih awal daripada tarikh sasaran iaitu 30 Julai.

“Pencapaian itu adalah kejayaan penduduk di pulau ini yang peka terhadap kepentingan vaksinasi Covid-19, serta kerja berpasukan daripada pasukan petugas khas dan masyarakat sebagai sukarelawan yang dinamakan Privo Team (Prihatin Volunteers).

“Jumlah penduduk yang divaksin pada Jun kurang daripada 14,000 tetapi meningkat dengan drastik kepada 40,800 dalam masa 37 hari dan (terus meningkat) hari ini,” katanya selepas menyaksikan seorang individu menerima suntikan dos kedua vaksin Pfizer-BioNTech, bagi melengkapkan imunisasi terhadap 54,800 orang, di pusat pemberian vaksin (PPV) pandu lalu di Universiti Malaysia Sabah Kampus Antarabangsa Labuan di sini.

PICK Labuan dilancarkan pada 27 Februari lalu oleh Senator Datuk Bashir Alias yang menjadi individu pertama di Labuan menerima dos pertama vaksin.

Secara keseluruhannya, program vaksinasi di Labuan berjalan lancar walaupun terdapat peningkatan jumlah kes dan kemunculan varian Delta.

Setakat semalam, Labuan merekodkan jumlah kumulatif 9,607 kes Covid-19 dan 146 kematian akibat wabak itu. Lapan kes dicatat semalam namun tiada kematian dilaporkan.

CITF Labuan merekodkan 95.7 peratus atau 65,521 daripada 68,500 populasi dewasa menerima suntikan dos pertama vaksin setakat semalam.

Bagi mempercepatkan pencapaian imuniti kelompok, CITF dan JPBN Labuan (diketuai oleh personel Jabatan Kesihatan Labuan) telah memperluaskan program itu dengan menjalankan vaksinasi dari rumah ke rumah untuk memberikan suntikan kepada orang kurang upaya (OKU) dan mereka yang terlantar sakit.

“Kami juga melaksanakan vaksinasi pandu lalu dan ‘walk-in’ yang dikendalikan oleh Majlis Perwakilan Penduduk, menyaksikan ramai penduduk dari 27 kampung datang ke PPV,” katanya dan menambah Labuan mempunyai sembilan PPV termasuk satu di terminal feri antarabangsa untuk pekerja dalam sektor perkapalan, serta minyak dan gas.

JPBN dan CITF Labuan yang diketuai oleh Jabatan Kesihatan turut disertai wakil daripada Perbadanan Labuan, Majlis Keselamatan Negara, polis, Angkatan Pertahanan Awam Malaysia dan Jabatan Bomba dan Penyelamat Malaysia.

Pengarah Kesihatan Labuan Dr Ismuni Bohari berkata penduduk Labuan harus bersedia untuk hidup dengan Covid-19 dan yang paling penting, perlu terus mematuhi prosedur operasi standard (SOP).

“Sekurang-kurangnya satu ke dua tahun kita akan hidup dengan pandemik ini. Kita perlu memastikan ahli keluarga dan rakan-rakan telah divaksin penuh bagi melindungi diri kita daripada Covid-19,” katanya.